text:
FEBRUARY 5, 2015
FORA
Kgorokgolo ya Tsheko ya Fora e Fediša Kgethollo
Ka morago ga ketelo ya lena, ke ile ka šala ke thabile, ka kwa ke homotšegile. Go ithuta Beibele go ile gwa dira gore bophelo bja ka bo be le morero.
Ke rata go leboga maiteko ka moka ao le a dirilego ka go tla le tlo re ruta Beibele.
Se e bile karabo ya dithapelo tša ka.
Mantšu a a tebogo a be a etšwa go bagolegwa ba bangwe ba Fora e le ge ba leboga thuto ya Beibele yeo ba bego ba e hwetša go Hlatse e nngwe ya Jehofa.
Ka October 16, 2013, Kgorokgolo ya Tsheko ya Fora e ile ya dira phetho yeo e fedišitšego kgethollo kgahlanong le Dihlatse tša Jehofa tša Fora. Phetho ya Kgoro e ile ya dumelela Dihlatse tša Jehofa go ba baemedi ba bodumedi bao ba dumeletšwego ka molao, go etela bagolegwa bao ba ratago go rutwa Beibele. *
Dihlatse tša Jehofa di Ganetšwa go Hwetša Disetifikeiti
Ka mengwaga e mentši, balaodi ba kgolego ba be ba dumelela Dihlatse tša Jehofa go etela dikgolego go ruta Beibele ntle le go ba le setifikeiti sa go ba baemedi ba bodumedi bao ba dumeletšwego ka molao go ruta Beibele dikgolegong. Se se ile sa fetoga ka 1995 ka morago ga gore Khomišene ya Palamente e ngwale pego yeo e bakilego dingangišano yeo e bego e na le lenaneo leo go thwego ke la dihlopha tše kotsi leo le akaretšago Dihlatse. Pego ye ga se ya senya leina la Dihlatse feela eupša e ile ya baka kgethollo kgahlanong le tšona. Se se ile sa bonwa ka tsela yeo dilo di bego di sepedišwa ka gona kgolegong.
Le ge dipego tša palamente di sa tlame ka molao, balaodi ba bangwe ba kgolego ba ile ba diriša pego yeo e lokolotšwego ka 1995 e le motheo wa go ganetša Dihlatse go etela bagolegwa bao ba ratago go ithuta Beibele. Hlatse e be e ka etela mogolegwa bjale ka mang le mang eupša e be e ka se etele mogolegwa go tlo mo ruta Beibele. Hlatse e be e se sa dumelelwa go tla e swere Beibele goba dipuku le dipukwana tša bodumedi. Baeng ka moka ba be ba swanelwa ke go dula moo ba ka bonwago ke batho bohle moo go bego go se bonolo go bolela le motho ka Beibele. Hlatse e nngwe e boletše gore ka phapošing yeo ya baeng “go be go swana le seteišeneng sa setimela ka ge go be go na le lešata le legolo.” Dikgolegong tše dingwe bagolegwa ba hlobodišwa diaparo go bona ge e ba ba sa newa selo ke baeng ba bona bao e lego baemedi ba bodumedi bao ba sa dumelelwago ke mmušo.
Dihlatse tša Jehofa di ile tša dira kgopelo ka 2003 ya go hwetša disetifikeiti tša go ba baemedi ba bodumedi bao ba etelago bagolegwa go swana le baemedi ba madumedi a mangwe Lekgotleng la taolo la dikgolego la Fora. Dikgopelo ka moka di ile tša ganwa. Dihlatse di ile tša dira boipiletšo Kgorongkgolo ya Tsheko kgahlanong le phetho yeo e dirilwego ntle le go dirišwa ga molao goba mabaka gomme boipiletšo bjo le bjona bo ile bja se atlege. Lebaka le legolo leo le neilwego ke Lefapha la Toka la Fora la go gana go dumelela Dihlatse go ba baemedi ba bodumedi bao ba dumeletšwego go etela bagolegwa e bile gore Dihlatse tša Jehofa ga di lenaneong la madumedi ao a dumeletšwego go etela bagolegwa. Lefapha le le be le tshwenyegile gape ka gore ge Dihlatse tša Jehofa di ka dumelelwa go etela bagolegwa, madumedi a mangwe le ona a tla nyaka disetifikeiti tša go etela bagolegwa. Ka morago ga ge Lefapha la Toka le ganne dikgopelo tša tšona, Dihlatse di ile tša tšwela pele di ipelaetša kgorong ya tsheko.
Mmušo o Gana go Fediša Kgethollo
Ka 2006, Dihlatse tša Jehofa di ile tša iša molato kgorong ya tsheko gore go fedišwe dikganetšo le gore Lefapha la Toka le di nee disetifikeiti tša go ba baemedi ba bodumedi. Kgoro ya Tsheko ya Boipiletšo le dikgoro tše dingwe ka moka tša Tsheko nageng di boletše gore dikganetšo tša mmušo ga di molaong. Go oketša moo, ka 2010 French High Authority for the Fight Against Discrimination and for Equality e lego lekgotla leo le lego kgahlanong le kgethollo le ile la ganetša phetho ya mmušo gomme la laela Lefapha la Toka go fediša kgethollo yeo.
Mmušo wa Fora o ile wa phaela ka thoko diphetho tša kgoro ya tsheko gomme wa ipiletša Lekgotleng la Mmušo, e lego Kgoro ya Tsheko e Phagamego ya Fora.
Phetho Yeo e Ilego ya Ema le Dihlatse tša Jehofa
Ka 2013, taba ya Dihlatse e ile ya tlišwa Lekgotleng la Mmušo, moo go ilego gwa lebelelwa melato e mengwe e senyane ya go swana le wo. Phethong yeo e dirilwego ka October 16, 2013, Kgoro ya Tsheko e ile ya gana boipiletšo bjo bo dirilwego ke mmušo wa Fora. Kgoro e itše e le gore go hlompšhe ditokelo tša bagolegwa, Lekgotla la Taolo la Dikgolego le swanetše gore, “gateetee ge kgopelo e dirilwe, Lekgotla le le swanetše go nea baemedi ba bodumedi disetifikeiti tša go ba dumelela go etela bagolegwa ge feela seo se dirwa ka tlase ga maemo a bolokegilego le thulaganyo ya kgolego.” Go oketša moo, ge Lekgotla la Mmušo le bolela ka Molaotheo wa Naga ya Fora le Tumelelano ya Yuropa ya Ditokelo tša Batho, le itše: “Bagolegwa ka moka ba na le tokologo ya go nagana, ya letswalo le ya go ikgethela.” Ka baka la phetho ye, go fihla ga bjale Fora go šetše go ntšhitšwe disetifikeiti tša go ba baemedi ba bodumedi tše 105 go akaretša le dinaga tšeo di laolwago ke mmušo wa Fora, gomme se se dirile gore bagolegwa ba kgone go etelwa ke Dihlatse tša Jehofa.
Ka January 2014, Lekgotla la Taolo ya Dikgolego la Fora le ile la kgetha Hlatse ya Jehofa e lego Jean-Marc Fourcault, go ba moemedi wa bodumedi wa Dihlatse tša Jehofa nageng ka moka. E le karolo ya modiro wa gagwe Mna. Fourcault o be a dumeletšwe go etela dikgolego ka moka tša Fora. O dumeletšwe gape le go ba moemedi wa Dihlatse tša Jehofa Lekgotleng la Taolo ya Dikgolego. Mna. Fourcault o boletše gore: “Go fo swana le baemedi ba madumedi a mangwe, go tloga ga bjale baemedi ba bodumedi ba Dihlatse tša Jehofa ba tla kgona go boledišana le bagolegwa ntle le tšhitišo, ka nako e nngwe ba ka kgona le go ba etela ka diseleng tša bona.”
Phetho ye ke phenyo e kgolo ya tokologo ya bodumedi Fora. Se se ile sa kgonthišetša gore bagolegwa ba na le tokelo ya go ikgethela bodumedi le go etelwa ke baemedi ba bodumedi bao ba ikgethetšego bona. Dihlatse tša Jehofa di thabile ka ge dikgoro tša tsheko tša Fora di fedišitše kgethollo, e lego sešupo sa kgatelopele yeo e dirilwego ya go lemoga bodumedi bja Dihlatse tša Jehofa Fora.
^ ser. 6 Bagolegwa ba bangwe e bile Dihlatse tša Jehofa ka morago ga go etelwa ke Dihlatse ge ba le kgolegong. Ba bangwe ba ka ba ba kopane le Dihlatse goba go golela lapeng la Dihlatse pele ba ka dira bosenyi gomme ga bjale ba nyaka go boela ka phuthegong. Go sa šetšwe lebaka leo ka lona ba kgopetšego go etelwa ke moemedi wa Dihlatse tša Jehofa ge ba le kgolegong, bagolegwa ba ba na le tokologo ya go ikgethela bodumedi go swana le bagolegwa ba madumedi a mangwe.


c: text/html

text:
“Le Phakgame ge e le Mabapi le Dithapelo”
“Hlaphogelwang monaganong gomme le phakgame ge e le mabapi le dithapelo.”—1 PET. 4:7.
1, 2. (a) Ke ka baka la’ng go le bohlokwa gore re “phakgame ge e le mabapi le dithapelo”? (b) Ke dipotšišo dife tša go itlhahloba tšeo re swanetšego go ipotšiša tšona mabapi le thapelo?
MONNA yo mongwe yo a bego a šoma bošego o itše: “Nako e thata kudu ya gore motho a dule a phafogile bošego ke diirinyana tša matlagosa.” Ga go pelaelo gore ba bangwe bao ba swanetšego go dula ba phafogile bošego ka moka ba tla dumelelana le seo. Bakriste ba mehleng yeno ba lebane le tlhohlo e swanago ka gobane bošego ke bja matlagosa, ka ge tshepedišo e kgopo ya Sathane e le kgauswi le go fela. (Baroma 13:12) Ruri go tla ba kotsi gore re robale ka iri ye ya mafelelo! Go bohlokwa kudu gore re ‘hlaphogelwe monaganong’ gomme re kwe keletšo ya Mangwalo ya gore re “phakgame ge e le mabapi le dithapelo.”—1 Pet. 4:7.
2 Ka baka la mehla yeo re phelago go yona, ke gabohlale go ipotšiša gore: ‘Ke phakgame gakaaka’ng tabeng ya thapelo? Na ke diriša mohuta o mongwe le o mongwe wa thapelo, le gona na ke rapela ka mehla? Na ke tlwaetše go rapelela ba bangwe, goba na ke dula ke rapela feela ka dilo tšeo ke di hlokago le tšeo ke di nyakago? Le gona thapelo e bohlokwa gakaaka’ng gore ke phologe?’
RAPELA MOHUTA O MONGWE LE O MONGWE WA THAPELO
3. Ke dilo dife tše dingwe tšeo re ka di rapelelago?
3 Lengwalong leo moapostola Paulo a le ngwaletšego Baefeso o boletše ka “mohuta o mongwe le o mongwe wa thapelo.” (Baef. 6:18) Gantši dithapelong tša rena re ka kgopela Jehofa gore a re thuše gore re hwetše dinyakwa tša rena le go fenya mapheko. “Mokwi wa thapelo” o re theetša ka lerato ge re mo lopa gore a re thuše. (Ps. 65:2) Lega go le bjalo, re swanetše go katanela go rapelela le dilo tše dingwe. Tšona di akaretša go tumiša Jehofa, go mo leboga le go mo lopa.
4. Ke ka baka la’ng re swanetše go tumiša Jehofa gantši dithapelong tša rena?
4 Go na le mabaka a mantši a gore ge re rapela Jehofa re mo tumiše. Ka mohlala, re tutueletšega go mo tumiša ge re nagana ka “mediro ya gagwe e matla” le “boati bja bogolo bja gagwe.” (Bala Psalme 150:1-6.) Ditemana tše tshelelago tša Psalme 150 di re kgothaletša ka makga a 13 gore re tumiše Jehofa! Mohlami wa psalme e nngwe yoo a boifago Modimo kudu o opetše ka gore: “Ke go tumišitše gašupa ka letšatši ka baka la dikahlolo tša gago tša go loka.” (Ps. 119:164) Ruri Jehofa o swanelwa ke go tumišwa. Ka baka leo, na ga se ra swanela go mo tumiša dithapelong tša rena “gašupa ka letšatši,” ke gore, kgafetšakgafetša?
5. Moya wa go leboga ge re rapela o re šireletša bjang?
5 Go leboga ke mohuta o mongwe wa bohlokwa wa thapelo. Paulo o kgothaleditše Bakriste ba motseng wa Filipi gore: “Le se ke la belaela ka selo, eupša dilong tšohle tsebišang Modimo dikgopelo tša lena ka thapelo le ka topo gotee le ka go leboga.” (Bafil. 4:6) Go leboga Jehofa ka go tšwa pelong dithapelong tša rena go a re šireletša. Se se bohlokwa kudu ka ge re phela mehleng ya bofelo ya batho ba “go se leboge.” (2 Tim. 3:1, 2) Lefase le le tletše moya wa go se leboge. Ge e ba re se šedi, moya woo o ka re fetela gabonolo. Go leboga Modimo dithapelong tša rena go re thuša gore re kgotsofale le go phema go ba ‘bangongoregi le babelaedi ba ba belaelago ka kabelo ya bona bophelong.’ (Juda 16) Go feta moo, ge dihlogo tša malapa di akaretša mantšu a tebogo ge di rapela le malapa a tšona, di kgothaletša basadi ba tšona le bana gore ba be le moya wa go leboga.
6, 7. Go lopa ke eng, gona re ka lopa Jehofa mabapi le eng?
6 Go lopa ke thapelo e tseneletšego e tšwago pelong. Ke ditaba dife tšeo re ka lopago Jehofa ka tšona? Re ka mo lopa ge re tlaišwa goba ge re swerwe ke bolwetši bjo bošoro. Dinakong tše bjalo, dithapelo tša rena go Modimo di fetoga ditopo. Eupša na ke ka dinako tšeo feela moo re ka lopago Jehofa?
7 Nagana ka thapelo ya Jesu ya mohlala gomme o ele hloko seo a se boletšego mabapi le leina la Modimo, Mmušo wa Gagwe le thato ya Gagwe. (Bala Mateo 6:9, 10.) Lefase le le tletše bokgopo, le gona mebušo ya batho e palelwa ke go nea batho gaešita le dinyakwa tša bona tša motheo. Ka gona, re swanetše go rapelela gore leina la Tatago rena wa magodimong le kgethagatšwe le gore Mmušo wa gagwe o fediše pušo ya Sathane lefaseng. Le gona ye ke nako ya go lopa Jehofa gore thato ya gagwe e direge mo lefaseng bjalo ka ge e direga legodimong. Ka gona a re duleng re phakgame, re rapela mehuta ka moka ya dithapelo.
“LE RAPELE LE SA KGAOTŠE”
8, 9. Ke ka baka la’ng re swanetše go ba šedi tabeng ya go ahlola Petro le baapostola ba bangwe ka ge ba ile ba robala kua serapeng sa Getsemane?
8 Gaešita le ge moapostola Petro a ile a kgothaletša Bakriste gore ba “phakgame ge e le mabapi le dithapelo,” ka nako e nngwe o kile a palelwa ke go dula a phakgame. E be e le yo mongwe wa barutiwa bao ba ilego ba robala ge Jesu a be a rapela serapeng sa Getsemane. Gaešita le ka morago ga gore Jesu a ba botše gore ba ‘phakgame gomme ba rapele ba sa kgaotše,’ ga se ba ka ba dira bjalo.—Bala Mateo 26:40-45.
9 Go e na le gore re ahlole Petro le baapostola ba bangwe ka bogale ka ge ba paletšwe ke go dula ba phakgame, e tla ba mo gobotse ge re ka gopola gore ditiragalo tša letšatšing leo di be di ba lapišitše kudu. Ba be ba lokišeleditše Paseka le go e bina bjona bošegong bjoo. Le gona Jesu o ile a thoma Selalelo sa Morena, a bea mohlala wa tsela yeo Segopotšo sa lehu la gagwe se swanetšego go swarwa ka yona nakong e tlago. (1 Bakor. 11:23-25) “Ka morago ga go opela ditumišo, ba [ile ba] tšwa ba ya Thabeng ya Mehlware,” ba sepela monabo o moteletšana diterateng tše disesane tša Jerusalema. (Mat. 26:30, 36) Mohlomongwe ka nako yeo e be e šetše e le ka morago ga bošegogare. Ge nkabe re be re le serapeng sa Getsemane bošegong bjoo, le rena re ka ba re ile ra robala. Go e na le gore Jesu a sole baapostola bao ba lapilego, ka lerato o ile a dumela gore “moya o mafolofolo eupša nama e a fokola.”
10, 11. (a) Petro o ithutile thuto efe phihlelong ya gagwe ya kua serapeng sa Getsemane? (b) Phihlelo ya Petro e go kgoma bjang?
10 Petro ga se a ka a lebala seo se mo diragaletšego serapeng sa Getsemane. O ile a ithuta thuto e bohloko ka baka la go se dule a phakgame. Pejana ga moo, Jesu o be a itše: “Ka moka ga lena le tla kgopša mabapi le nna bošegong bjo.” Ge a re’alo, Petro o ile a araba ka gore: “Gaešita le ge ba bangwe ka moka ba ka kgopša ka nakwana, nna nka se kgopše le ka mohla!” Jesu o ile a re Petro o be a tla mo latola gararo. A kgodišegile, Petro o ile a re: “Gaešita le ge e ba nka swanelwa ke go hwa le wena, le gatee nka se go latole.” (Mat. 26:31-35) Lega go le bjalo, go etša ge Jesu a be a boletše, Petro o ile a kgopša. A tshwenyegile ka baka la ge a latotše Jesu, Petro o ile “a lla gabohloko.”—Luka 22:60-62.
11 Ga go pelaelo gore Petro o ile a ithuta thuto e itšego phihlelong ye gomme a fenya tshekamelo ya gagwe ya go ipota. Go molaleng gore thapelo e thušitše Petro tabeng ye. Ge e le gabotse, ke mo go kgahlišago gore keletšo ya gore re “phakgame ge e le mabapi le dithapelo” e tšwa go Petro. Na re ela hloko keletšo yeo e buduletšwego? Go oketša moo, na re ‘rapela re sa kgaotše’ ka go re’alo ra bontšha gore re ithekgile ka Jehofa? (Ps. 85:8) Le gona a re duleng re gopola keletšo ya moapostola Paulo yeo e rego: “Anke yo a naganago gore o eme a hlokomele gore a se we.”—1 Bakor. 10:12.
DITHAPELO TŠA NEHEMIA DI ILE TŠA ARABJA
12. Ke ka baka la’ng Nehemia e le mohlala o mobotse go rena?
12 Nagana ka Nehemia, yoo e bego e le motšheladino wa Kgoši Arithasasitha wa Moperesia lekgolong la bohlano la nywaga B.C.E. Nehemia ke mohlala o mobotse kudu wa motho yo a ilego a rapela ka go tšwa pelong. O feditše matšatši a mantši a “ikona dijo le go rapela Modimo” ka baka la masetlapelo ao a bego a wetše Bajuda kua Jerusalema. (Neh. 1:4) Ge Arithasasitha a be a mmotšiša gore o reng a nyamile, “gateetee [Nehemia a] rapela Modimo wa magodimong.” (Neh. 2:2-4) Mafelelo e bile afe? Jehofa o ile a araba dithapelo tša gagwe gomme a rarolla ditaba ka tsela yeo e ilego ya hola batho ba Gagwe. (Neh. 2:5, 6) Ruri se se swanetše go ba se ile sa matlafatša tumelo ya Nehemia!
13, 14. Re swanetše go dira’ng gore tumelo ya rena e dule e le matla gomme re lwantšhe maiteko a Sathane a go re nola moko?
13 Go rapela ka mehla go etša Nehemia go re thuša go dula re na le tumelo e tiilego. Sathane ga a na lešoko gomme gantši o re hlasela ge re fokola. Ka mohlala, ge re babja goba re gateletšegile, re ka thoma go nagana gore Modimo ga a iše felo ka nako yeo re e fetšago re le bodireding kgwedi le kgwedi. Ba bangwe ba rena re ka ba le dikgopolo tšeo di gateletšago, mohlomongwe e le ka baka la diphihlelo tšeo re bilego le tšona nakong e fetilego. Sathane o nyaka gore re dumele gore ga re na mohola. Gantši mekgwa yeo a e dirišago go re hlasela ke ya go bapala ka maikwelo a rena e le gore a fokodiše tumelo ya rena. Lega go le bjalo, ka go dula re “phakgame ge e le mabapi le dithapelo,” re ka dula re tiile tumelong. Ke therešo gore ‘kotse e kgolo ya tumelo e tla dira gore re kgone go tima mesebe ka moka e tukago ya yo kgopo.’—Baef. 6:16.
14 Ge e ba re “phakgame ge e le mabapi le dithapelo,” diteko tša tumelo di ka se re hwetše re sa itebetše gomme tša dira gore re se sa botegela Jehofa. Ge re lebane le diteko, anke re gopoleng mohlala wa Nehemia gomme gateetee re rapele Modimo. Re ka atlega go ganetšeng meleko le go kgotlelela diteko tša tumelo ge feela re thušwa ke Jehofa.
RAPELELA BA BANGWE
15. Ke dipotšišo dife tšeo re swanetšego go ipotšiša tšona mabapi le go rapelela ba bangwe?
15 Jesu o ile a lopela Petro e le gore tumelo ya moapostola yo e se ke ya fela. (Luka 22:32) Mokriste yo a botegago wa lekgolong la pele la nywaga e lego Epafora o ile a ekiša Jesu tabeng ye gomme a rapelela bana babo ba kua Kolose ka go tšwa pelong. Paulo o ba ngwaletše gore: “Ka mehla o le rapelela ka thata gore le dule le tiile, le dule le na le kgodišego gomme le ineetše ka mo go feletšego go direng thato ya Modimo.” (Bakol. 4:12, The New English Bible) Re swanetše go ipotšiša gore: ‘Na ke rapela ka thata ge ke rapelela bana bešo lefaseng ka bophara? Ke ga kae moo dithapelo tša ka di akaretšago badumedigotee le nna bao ba lego mathateng ka baka la dikotsi tša tlhago? Ke neng la mafelelo moo ke ilego ka tloga ke rapelela bao ba rwelego boikarabelo bjo boima ka mokgatlong wa Jehofa? Na ke sa tšwa go rapelela bao ba lebeletšanego le mathata ka phuthegong?’
16. Na ruri go bohlokwa go rapelela bana babo rena? Hlalosa.
16 Go rapelela ba bangwe go Jehofa Modimo go ka ba hola kudu. (Bala 2 Bakorinthe 1:11.) Gaešita le ge Jehofa a sa gapeletšege go gata mogato ka baka la ge barapedi ba gagwe ba bantši ba mo rapetše leboelela ka selo se itšego, o lemoga selo seo ba tshwenyegilego ka sona e bile o tšeela godimo taba yeo ge a araba dithapelo tša bona. Ka gona re swanetše go tšeela godimo tokelo yeo re nago le yona le boikarabelo bja go rapelela ba bangwe. Ka go swana le Epafora, re swanetše go bontšha gore re rata bana babo rena le dikgaetšedi ba Bakriste go tšwa pelong ka go ba rapelela. Go dira bjalo go tla oketša lethabo la rena, ka gobane “go na le lethabo le legolo go neeng go feta go amogeleng.”—Dit. 20:35.
“PHOLOŠO YA RENA E BATAMETŠE”
17, 18. Go dula re “phakgame ge e le mabapi le dithapelo” go tla re thuša bjang?
17 Pele ga ge Paulo a ka bolela gore “bošego ke bja matlagosa; letšatši le batametše,” o ngwadile gore: “Le tseba gore nako ye e šetše e le iri ya gore le phafoge borokong, gobane bjale phološo ya rena e batametše go feta nakong ya ge re be re eba badumedi.” (Baroma 13:11, 12) Lefase le lefsa la Modimo leo a le holofeditšego le kgauswi, gomme phološo ya rena e batametše go feta ka tsela yeo re ka naganago ka yona. Ga se ra swanela go robala moyeng, le gona ga se ra swanela go dumelela ditšhitišo tša lefase le di re jela nako ya go boledišana le Jehofa ka thapelo. Go e na le moo, anke re “[phakgameng] ge e le mabapi le dithapelo.” Go dira bjalo go tla re thuša go tšea karolo “ditirong tše kgethwa tša boitshwaro le medirong ya boineelo go Modimo” ge re dutše re letetše letšatši la Jehofa. (2 Pet. 3:11, 12) Ka go re’alo tsela ya rena ya bophelo e tla bontšha gore re dula re phakgame moyeng le gore re tloga re dumela gore bofelo bja tshepedišo ye e kgopo ya dilo bo kgauswiuswi. Ka gona anke re “rapeleng ka mehla.” (1 Bathes. 5:17) Le gona anke re ekišeng Jesu ka go nyaka lefelo leo re ka bago noši gore re rapele. Ge e ba re ipha nako e telele ya go rapela Jehofa, re tla mmatamela. (Jak. 4:7, 8) Ruri yeo e tla ba tšhegofatšo e kgolo!
18 Mangwalo a re: “Mehleng ya ge Kriste a be a phela lefaseng o ile a lopa le go kgopela Yo a ilego a kgona go mo phološa lehung, ka megoo e matla le megokgo gomme kgopelo ya gagwe ya kwewa ka baka la ge a be a boifa Modimo.” (Baheb. 5:7) Jesu o ile a lopa le go kgopela Jehofa gomme a dula a botegela Modimo go fihlela mafelelong a bophelo bja gagwe mo lefaseng. Ka baka leo, Jehofa o ile a phološa Morwa wa gagwe yo a rategago lehung gomme a mo putsa ka bophelo bja go se hwe legodimong. Le rena re ka botegela Tatago rena wa legodimong go sa šetšwe meleko le diteko tšeo di ka re welago nakong e tlago. Ee, re ka hwetša moputso wa bophelo bjo bo sa felego ge e ba re dula re “phakgame ge e le mabapi le dithapelo.”

robotstxt: allowed

filter: keep


text:
KGAOLO 107
Kgoši e Bitša Bao ba Laleditšwego Monyanyeng wa Lenyalo
SESWANTŠHO SA MABAPI LE MONYANYA WA LENYALO
Ge bodiredi bja Jesu bo yela bofelong, o tšwela pele a diriša diswantšho go pepentšha bamangwalo le baperisita ba bagolo. Ka baka leo, ba nyaka go mmolaya. (Luka 20:19) Eupša Jesu ga se a fetša ka go ba pepentšha. O ba botša seswantšho se sengwe, o re:
“Mmušo wa magodimo o swana le motho yo e lego kgoši, yo a diretšego morwa wa gagwe monyanya wa lenyalo. A roma bahlanka ba gagwe gore ba yo bitša bao ba bego ba laleditšwe monyanyeng wa lenyalo, eupša ba be ba sa rate go tla.” (Mateo 22:2, 3) Jesu o thoma seswantšho sa gagwe ka go bolela ka “Mmušo wa magodimo.” Ka gona, go a kwagala gore “kgoši” ke Jehofa Modimo. Go thwe’ng ka morwa wa kgoši le bao ba laletšwago monyanyeng wa lenyalo? Le gona mo, ga go thata go hlaola morwa wa kgoši e le Morwa wa Jehofa, yoo a lego moo a bolela seswantšho se, le go kwešiša gore bao ba laleditšwego ke bao ba tlago go ba le Morwa Mmušong wa magodimo.
Ke bomang bao ba laletšwago pele? Go ba gona, ke bomang bao Jesu le baapostola ba bego ba dutše ba bolela le bona ka Mmušo? Ba be ba bolela le Bajuda. (Mateo 10:6, 7; 15:24) Setšhaba se se amogetše kgwerano ya Molao ka 1513 B.C.E., ka go re’alo ya ba sa mathomo sa go bopa “mmušo wa baperisita.” (Ekisodo 19:5-8) Eupša ge e le gabotse ba be ba tla bitšwa neng “monyanyeng wa lenyalo”? Go a kwagala gore taletšo yeo e tšwile ka 29 C.E. ge Jesu a be a thoma go bolela ka Mmušo wa magodimo.
Le gona Baisiraele ba bantši ba ile ba arabela bjang taletšong yeo? Go etša ge Jesu a boletše, “ba be ba sa rate go tla.” Bontši bja baetapele ba bodumedi le batho feela ba be ba sa mo amogele e le Mesia e bile e le Kgoši ya Modimo yeo e kgethilwego.
Lega go le bjalo, Jesu o bontšha gore Bajuda ba ba be ba tla fiwa sebaka se sengwe, ge a re: “[Kgoši] a buša a roma bahlanka ba bangwe, a re: ‘Botšang bao ba laleditšwego le re: “Bonang! Ke lokišitše dijo tša ka tša mosegare, dipoo tša ka le diphoofolo tše di nontšhitšwego di hlabilwe gomme dilo ka moka di lokile. Tlang monyanyeng wa lenyalo.”’ Eupša ba sepela ba se na taba le tšona, yo mongwe a ya tšhemong ya gagwe, yo mongwe a ya kgwebong ya gagwe; eupša ba bangwe ka moka, ba swara bahlanka ba gagwe ba ba hlompholla gomme ba ba bolaya.” (Mateo 22:4-6) Seo se sepedišana le seo se bego se tla direga ge phuthego ya Bokriste e šetše e hlomilwe. Ka nako yeo, Bajuda ba be ba sa na le sebaka sa go ka ba gona Mmušong, fela ba bantši ba ile ba gana taletšo ye, ba ba ba swara ‘bahlanka ba kgoši’ gampe.—Ditiro 4:13-18; 7:54, 58.
Setšhaba seo se feleditše kae? Jesu o re: “Kgoši ya galefa, ya romela madira a yona ya fediša babolai bao ya ba ya fiša motse wa bona.” (Mateo 22:7) Seo se ile sa wela Bajuda ka 70 C.E. ge Baroma ba be ba senya “motse wa bona,” e lego Jerusalema.
Na go gana ga bona taletšo ya kgoši go bolela gore go be go ka se sa laletšwa motho? E sego go ya ka seo Jesu a se boletšego seswantšhong sa gagwe. O tšwela pele o re: “Ke moka [kgoši] ya re go bahlanka ba yona: ‘Monyanya wa lenyalo wona o lokile, eupša bao ba laleditšwego ba be ba sa swanelege. Ka baka leo, eyang ditseleng tšeo di tšwelago ka ntle ga motse gomme motho yo le mo hwetšago le mo laletše monyanyeng wa lenyalo.’ Ka gona bahlanka bao ba ya ditseleng ba kgobokanya bohle bao ba ba hwetšago, ba kgopo gotee le ba ba lokilego; phapoši ya monyanya wa lenyalo ya tlala bao ba dutšego tafoleng.”—Mateo 22:8-10.
Sa bohlokwa ke gore moapostola Petro ka morago o be a tla thoma go thuša Bantle—bao e bego e se Bajuda ka tswalo goba bao ba sokologetšego bodumeding bja Sejuda—gore e be Bakriste ba therešo. Ka 36 C.E., molaodi wa madira a Baroma e lego Koronelio le ba lapa la gagwe ba ile ba amogela moya wa Modimo, ba ba boemong bja go ka tsena Mmušong wa magodimo woo Jesu a boletšego ka wona.—Ditiro 10:1, 34-48.
Jesu o bontšha gore ga se bohle bao ba tlago monyanyeng bao ba tla feleletšago ba amogetšwe ke “kgoši.” O re: “Ge kgoši e etla go lekola baeng, ya bona motho yo a bego a se a apara seaparo sa lenyalo moo. Ka gona ya re go yena: ‘Wešo, o tsene bjang mo o se wa apara seaparo sa lenyalo?’ A hloka molomo. Ke moka kgoši ya re go bahlanka ba yona: ‘Mo tlemeng maoto le matsogo le mo lahleleng leswiswing ka kua ntle. Moo ke mo go tlago go ba le dillo le ditsikitlano tša meno.’ Gobane ke ba bantši ba ba laleditšwego, eupša ke ba sego kae ba ba kgethilwego.”—Mateo 22:11-14.
Baetapele ba bodumedi bao ba theeditšego Jesu ba ka ba ba sa kwešiše seo a se bolelago. Lega go le bjalo, ga se ba thaba e bile ba tloga ba ikemišeditše go fediša motho yo a ba hlabišago dihlong ka tsela yeo.
Ithute ka mo go oketšegilego
Jehofa “ga a Bebe Sefahlego”
Modimo o theetša dithapelo tša barapedi ba gagwe go sa šetšwe gore ke ba morafo ofe, setšhaba sefe goba gore ba na le maemo afe setšhabeng. Re tseba seo bjang?


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Senegal
Parcelle 1
Zone 8
Almadies
DAKAR
SENEGAL
+221 33-820-80-00
Dinako tša go Bona Meago ya Lekala
Labobedi le Labone
Go thoma ka 10:30 a.m. go ya go 12:30 p.m. le go thoma ka 3:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka maleme a seswai a lefelong leo bakeng sa dinaga tše nne.


text:
“Jehofa Modimo wa rena ke yena Jehofa a Nnoši”
“Theetša wena Isiraele: Jehofa Modimo wa rena ke yena Jehofa a nnoši.”
DIKOPELO: 138, 112
1, 2. (a) Ke ka baka la’ng batho ba bantši ba tseba mantšu ao a lego go Doiteronomio 6:4? (b) Ke ka baka la’ng Moshe a ile a bolela mantšu ao?
KA Nywaga e makgolo, Bajuda ba be ba dutše ba diriša mantšu ao a lego go Doiteronomio 6:4 e le karolo ya thapelo e kgethegilego. Thapelo yeo e bitšwa Shema, e lego lentšu la mathomo la Seheberu temaneng ye. Bajuda ba bantši ba rapela thapelo yeo letšatši le letšatši mesong le mantšiboa e le ge ba bontšha gore ba ineetše go Modimo ka mo go feletšego.
2 Mantšu ao ke karolo ya polelo ya Moshe ya mafelelo yeo a e filego setšhaba sa Baisiraele. Ka ngwaga wa 1473 pele Kriste a etla lefaseng, setšhaba se se be se le nageng ya Moaba, se le kgauswi le go tshela noka ya Jorodane gore se yo thopa Naga ya Kholofetšo. (Doiteronomio 6:1) Moshe o be a eteletše pele Baisiraele ka nywaga e 40, gomme o be a nyaka gore ba be le sebete gore ba tle ba kgone go lebeletšana le mathata ao a bego a tlo ba wela. Ba be ba swanetše go ithekga ka Modimo wa bona, Jehofa, gomme ba mmotegele. Ka gona mantšu a Moshe a mafelelo a ile a ba thuša go dira sona seo. Ka morago ga gore Moshe a ba nee Melao e Lesome le melao e mengwe ya go tšwa go Jehofa, o ile a ba gopotša mantšu a matla ao re a balago go Doiteronomio 6:4, 5. (Bala.)
3. Re tlo ahlaahla dipotšišo dife sehlogong se?
3 Baisiraele ba be ba tseba gore Jehofa Modimo wa bona ke “Jehofa a nnoši.” Baisiraele ba botegago ba be ba rapela Modimo o tee, e lego Modimo wa borakgolokhukhu ba bona. Ka gona ke ka baka la’ng Moshe a ile a ba gopotša gore Jehofa Modimo wa bona ke “Jehofa a nnoši”? Taba ya gore Jehofa ke Modimo a nnoši e tswalana bjang le go mo rata ka dipelo tša rena ka moka, moya wa rena ka moka le ka matla a rena ka moka? Gona mantšu ao a lego go Doiteronomio 6:4, 5 a šoma bjang go rena lehono?
MODIMO WA RENA KE “JEHOFA A NNOŠI”
4, 5. (a) Polelwana yeo e rego “Jehofa a nnoši” e ra go re’ng? (b) Jehofa o fapana bjang le medimo ya ditšhaba tše dingwe?
4 Ke wa moswananoši. Polelwana yeo e rego “Jehofa a nnoši” e ra gore Jehofa ke wa moswananoši, ke gore, ga go na yo a lekanago le yena goba go swana le yena. Ke ka baka la’ng Moshe a ile a diriša polelwana yeo? Ga go bonale Moshe a be a leka go bontšha gore thuto ya boraro botee e be e fošagetše. Jehofa ke Mmopi wa legodimo le lefase e bile ke Mmuši wa legohle. Ke Modimo a nnoši wa therešo, le gona ga go na modimo yo a swanago le yena. (2 Samuele 7:22) Ka gona mantšu a Moshe a be a tla gopotša Baisiraele gore ba swanetše go rapela Jehofa a nnoši. Ba be ba sa swanela go ekiša batho bao ba bego ba dula kgauswi le bona, bao ba bego ba rapela medimo e mentši ya maaka. Batho bao ba be ba dumela gore medimo ya bona e kgona go laola tlhago.
5 Ka mohlala, Baegipita ba be ba rapela modimo wa letšatši yo a bitšwago Ra, modimogadi wa leratadima e lego Nut, modimo wa lefase e lego Geb, modimo wa Noka ya Nile e lego Hapi, le medimo e mengwe e mentši ya diphoofolo. Jehofa o ile a bontšha gore o feta medimo yeo ka matla ge a be a otla Baegipita ka Dikotlo tše Lesome. Modimo yo mogolo wa Bakanana e be e le Baali, e lego modimo wa maaka yoo Bakanana ba bego ba dumela gore o hlodile dilo. Ba be ba dumela le gore ke modimo wa leratadima, pula le ledimo. Batho ba metseng e mentši ba be ba rapela modimo wa Baali gore a ba šireletše. (Numeri 25:3) Baisiraele ba be ba swanetše go gopola gore Modimo wa bona, yena “Modimo wa therešo,” ke wa moswananoši. Ke “Jehofa a nnoši.”
Jehofa Modimo ga se a aroganywa ka diripana e bile ga a fetofetoge. Ka mehla o a botega e bile ke wa therešo
6, 7. Polelwana yeo e rego “nnoši” e ka hlaloswa bjang ka tsela e nngwe, gona Jehofa o bontšhitše bjang gore ke yena Modimo a “nnoši”?
6 Ga a fetofetoge le gona o a botega. Lentšu “nnoši” polelwaneng yeo e rego “Jehofa a nnoši,” le bolela gape gore ka mehla re ka bota morero wa gagwe le seo a se dirago. Jehofa Modimo ga se a aroganywa ka diripana e bile ga a fetofetoge. Ka mehla o a botega e bile ke wa therešo. Ka mohlala, Jehofa o ile a holofetša Aborahama gore ditlogolo tša gagwe di tla dula Nageng ya Kholofetšo. Ka gona o ile a dira mehlolo e mentši e matla go kgonthišetša gore seo se a phethagala. Gaešita le ka morago ga nywaga e 430, kholofetšo yeo ya Jehofa e be e se ya fetoga.
7 Nywaga e makgolo ka morago, Jehofa o ile a re Baisiraele ke dihlatse tša gagwe gomme a re go bona: “Ke dula e le Nna wa ka mehla. Pele ga ka ga se gwa ka gwa ba le modimo yo mongwe yo a kilego a dirwa gomme le ka morago ga ka ga se gwa ka gwa ba le yo mongwe.” Ka mantšu ao, Jehofa o ile a bontšha Baisiraele gore morero wa gagwe o ka se tsoge o fetogile. (Jesaya 43:10, 13; 44:6; 48:12) Ruri Baisiraele ba bile le tokelo e kgolo kudu ya go hlankela Modimo wa go se fetofetoge le wa go botega! Le rena re na le tokelo e swanago lehono.
8, 9. (a) Jehofa o letetše’ng go barapedi ba gagwe? (b) Jesu o gateletše bjang moko wa seo Moshe a se boletšego?
8 Ee, Moshe o ile a gopotša Baisiraele gore Jehofa o tla dula a ba rata le go ba hlokomela. Ka lehlakoreng le lengwe, Jehofa o be a letetše gore ba ineele go yena ka mo go feletšego le go mo rata ka dipelo tša bona ka moka, moya ka moka le matla a bona ka moka. Batswadi ba be ba swanetše go ruta bana ba bona ka Jehofa ka dinako tšohle gore le bona ba tle ba rapele Jehofa a nnoši.
9 Jehofa le ka mohla ga a fetoše morero wa gagwe, ka gona a ka se tsoge a fetotše seo a se nyakago go barapedi ba gagwe ba therešo. Ge e ba re nyaka gore Jehofa a amogele tsela yeo re mo hlankelago ka yona, re swanetše go ineela go yena ka mo go feletšego le go mo rata ka dipelo tša rena ka moka, moya ka moka le matla a rena ka moka. Jesu o itše ye ke taelo ya pele go ditaelo ka moka. (Bala Mareka 12:28-31.) A re boneng kamoo re ka bontšhago ka mediro gore re dumela gore “Jehofa Modimo wa rena ke yena Jehofa a nnoši.”
NEA JEHOFA BOINEELO BJO BO FELETŠEGO
10, 11. (a) Re bontšha bjang gore re nea Jehofa boineelo bjo bo feletšego? (b) Bafsa ba Baheberu bao ba bego ba dula Babilona ba bontšhitše bjang gore ba ineetše go Jehofa ka mo go feletšego?
10 Jehofa ke Modimo wa rena a nnoši. Re bontšha gore re mo nea boineelo bjo bo feletšego ge re rapela yena feela. Re ka se rapele medimo e mengwe, ra latela metlwae e itšego goba ra tswakanya borapedi bja rena le dithuto tša maaka. Ga se feela gore Jehofa ke Modimo yo a phagametšego medimo e mengwe goba go e feta ka matla. Ke Modimo wa therešo. Re swanetše go rapela yena feela.
11 Ka pukung ya Daniele, re bala ka bafsa ba Baheberu e lego Daniele, Hanania, Mishaele le Asaria. Ba ile ba bontšha gore ba ineetše go Jehofa ka mo go feletšego ka go gana dijo tšeo barapedi ba Jehofa ba bego ba sa swanela go di ja. Le gona bagwera ba ba Daniele ba bararo ba ile ba gana go khunamela modingwana wa maaka, e lego seswantšho sa gauta sa Nebukadinetsara. Jehofa o be a etla pele maphelong a bona. Ba be ba mmotegela ka mo go feletšego.
Jehofa o swanetše go tla pele maphelong a rena
12. Ge re nyaka go nea Jehofa borapedi bjo bo feletšego, re swanetše go dira’ng?
12 Jehofa o swanetše go tla pele maphelong a rena. Ge e ba re nyaka go mo nea borapedi bjo bo feletšego, re swanetše go kgonthišetša gore ga go na dilo tšeo di mo tšeelago legato maphelong a rena. Dilo tšeo e ka ba eng? Melaong e lesome, Jehofa o itše batho ba gagwe ba se ke ba rapela medimo e mengwe. Ba be ba sa swanela go rapela selo le ge e le sefe. (Doiteronomio 5:6-10) Lehono, go na le mehuta e mentši ya medingwana, gomme e mengwe ya yona re ka no se e lemoge. Eupša Jehofa ga se a fetoša seo a se nyakago go barapedi ba gagwe. E sa dutše e le “Jehofa a nnoši,” ga se a fetoga. A re boneng kamoo re ka phemago go rapela medingwana lehono.
13. Ke’ng seo re ka thomago go se rata go feta Jehofa?
13 Go Bakolose 3:5 (bala), re bala ka dilo tšeo di ka senyago tswalano ya rena e kgethegilego le Jehofa. Re kgona go bona gore go ba le megabaru ke go rapela medimo ya diswantšho. Bjang? Ge re kganyoga selo se itšego kudu, go swana le go kganyoga tšhelete e ntši goba mahumo, kganyogo yeo e ka re laola, ya ba modimo wa rena. Dibe ka moka tšeo di begilwego go Bakolose 3:5 di tswalana le megabaru, e lego mohuta o mongwe wa go rapela medimo ya diswantšho. Ka gona ge e ba re kganyogo dilo tšeo kudu, re ka thoma go di rata go feta Modimo. Ge seo se ka direga, Jehofa a ka se be “Jehofa a nnoši” go rena. Ruri ga re nyake seo se direga!
14. Moapostola Johane o neile temošo efe mabapi le go rata Modimo?
14 Moapostola Johane le yena o gateletše taba e swanago. O lemošitše gore ge e ba motho a rata dilo tše di lego lefaseng, ke gore, “kganyogo ya nama le kganyogo ya mahlo le pontšho ya bomponeng ya dilo tša motho tša boiphedišo,” gona “lerato la Tate ga le gona go yena.” (1 Johane 2:15, 16) Ka gona re swanetše go dula re itlhahloba go bona ge e ba re rata lefase. Re ka hwetša gore re thomile go kgahlwa ke boithabišo, batho, le mekgwa ya go apara le go itokiša ya lefase le. Goba re ka ba re nyaka go “itsomela dilo tše dikgolo” ka go phegelela thuto e phagamego. (Jeremia 45:4, 5) Lefase le lefsa le kgauswi kudu. Ka gona re swanetše go gopola mantšu a Moshe a matla! Ge e ba re kwešiša e bile re tloga re dumela gore “Jehofa Modimo wa rena ke yena Jehofa a nnoši,” re tla mo nea borapedi bjo bo feletšego gomme ra mo hlankela ka mo a nyakago ka gona.
DIRA GORE PHUTHEGO E DULE E NA LE BOTEE
15. Ke ka baka la’ng Paulo a ile a gopotša Bakriste gore Modimo ke “Jehofa a nnoši”?
15 Polelwana yeo e rego “Jehofa a nnoši” e re thuša go kwešiša gore Jehofa o nyaka gore bahlanka ba gagwe ba be le botee le morero o tee bophelong. Phuthego ya Bokriste ya lekgolong la pele la nywaga e be e na le Bajuda, Bagerika, Baroma, gotee le batho ba ditšhaba tše dingwe. Ba be ba sa swane, ba na le ditšo tša go se swane e bile ba rata dilo tša go se swane. Ka baka la seo, ba bangwe ba be ba thatafalelwa ke go amogela tsela e mpsha ya go hlankela Modimo goba go lahla mekgwa ya kgale ya borapedi. Ka gona Paulo o ile a swanelwa ke go ba gopotša gore Bakriste ba na le Modimo o tee e lego Jehofa.
Jehofa o nyaka gore bahlanka ba gagwe ba be le botee le morero o tee bophelong
16, 17. (a) Go phethagala boporofeta bofe mehleng ya rena, gona mafelelo e ba afe? (b) Ke’ng seo se ka senyago botee bja rena?
16 Go thweng ka phuthego ya Bokriste lehono? Moporofeta Jesaya o itše “mehleng ya bofelo,” batho ba go tšwa ditšhabeng ka moka ba tla kopana gotee go rapela Jehofa. Ba be ba tla re: “[Jehofa] o tla re ruta ditsela tša gagwe gomme ra sepela mebileng ya gagwe.” (Jesaya 2:2, 3) Re thabela go bona boporofeta bjo bo phethagala lehono! Bana babo rena le dikgaetšedi ba tšwa dinageng tše di fapafapanego, ba bolela maleme a sa swanego, le gona ba na le ditšo tše di sa swanego. Eupša re hlankela Jehofa ka botee. Lega go le bjalo, ka baka la gore ga re swane, ka dinako tše dingwe go ka ba le diphapano.
17 Ka mohlala, o ikwa bjang ka bana babo rena le dikgaetšedi ba ditšo tše dingwe? Leleme la bona, moaparo, mekgwa le dijo di ka ba di fapana le tša gago. Na o a ba hlokomologa gomme wa fetša nako o na le bao ba ratago dilo tšeo o di ratago? O ikwa bjang ka bagolo ba tikologong ya geno bao o ba fetago ka nywaga, goba ba morafo o mongwe goba bao ba tšwago ditšong tše dingwe? Ge e ba re sa hlokomele, diphapano tšeo di ka senya botee bja rena.
18, 19. (a) Ke keletšo efe yeo re e hwetšago go Baefeso 4:1-3? (b) Re ka dira’ng gore phuthego e dule e na le botee?
18 Re ka phema bjang diphapano tše bjalo? Paulo o ile a nea Bakriste ba kua Efeso keletšo yeo e bego e tla ba thuša. Efeso e be e le motse wo o humilego wo o bego o na le batho ba bantši ba ditšo tše di fapafapanego. (Bala Baefeso 4:1-3.) Paulo o boletše ka dika tše bjalo ka boikokobetšo, boleta, go se fele pelo le lerato. Dika tše di swana le dikokwane tše di tiilego tšeo di swarago ntlo gore e se ke ya wa. Eupša e le gore ntlo e dule e le boemong bjo bobotse, go swanetše go šongwe ka thata. Paulo o be a nyaka gore Bakriste ba kua Efeso ba šome ka thata go “boloka botee bja moya.”
19 Ka moka ga rena re swanetše go šoma ka thata gore phuthego e dule e na le botee. Re ka dira seo bjang? Sa mathomo, re swanetše go hlagolela dika tšeo Paulo a boletšego ka tšona le go di bontšha, e lego boikokobetšo, boleta, go se fele pelo le lerato. Sa bobedi, re swanetše go šoma ka thata go tiiša “[setlemo] se se tlemaganyago sa khutšo.” Diphapano di swana le monga boteeng bja rena; ka gona, re swanetše go šoma ka thata gore re di lokiše e le gore re dule re na le khutšo le botee.
20. Re ka bontšha bjang gore re kwešiša gore “Jehofa Modimo wa rena ke yena Jehofa a nnoši”?
20 “Jehofa Modimo wa rena ke yena Jehofa a nnoši.” Ruri mantšu a ke a matla! Kgopotšo yeo e ile ya matlafatša Baisiraele gore ba kgotlelele mathata ge ba tsena Nageng ya Kholofetšo le go e thopa. Le rena mantšu ao a ka re matlafatša go feta masetlapelong a magolo gomme a re thuša go fetoša lefase gore e be Paradeise. Anke re tšweleng pele re nea Jehofa borapedi bjo bo feletšego. Re swanetše go mo rata le go mo hlankela ka dipelo tša rena ka moka, monagano le matla a rena ka moka, le gona re swanetše go šoma ka thata gore re dule re na le khutšo le botee le bana babo rena. Ge re ka tšwela pele re dira dilo tše, Jesu o tla re ahlola re le dinku gomme ra bona mantšu a gagwe a phethagala, ao a rego: “Tlang, lena bao le šegofaditšwego ke Tate, jang bohwa bja Mmušo wo le o lokišeditšwego go tloga go theweng ga lefase.”


text:
Ekwa Modimo Gomme o Holwe ke Dikeno tša Gagwe
“[Modimo] o ile a ena ka yena ka noši ka ge go be go se na yo mongwe yo mogolo go mo feta yo a ka enago ka yena.”—BAHEB. 6:13.
1. Seo Jehofa a se bolelago se fapana bjang le seo batho ba nago le sebe ba se bolelago?
JEHOFA ke “Modimo wa therešo.” (Ps. 31:5) Ga se ka mehla re ka botago batho ba nago le sebe, eupša ‘ga go kgonege gore Modimo a aketše.’ (Baheb. 6:18; bala Numeri 23:19.) Ka mehla seo a rerago go se direla batho gore ba holege se a phethagala. Ka mohlala, se sengwe le se sengwe seo Modimo a bego a boletše gore o tla se dira ge go thoma nako e nngwe le e nngwe ya ge a be a hlola dilo, se ile ‘sa ba bjalo.’ Ka baka leo, ge letšatši la botshelela la tlholo le fihla mafelelong, “Modimo [o ile] a lebelela se sengwe le se sengwe seo a se dirilego a bona e le se sebotse kudu.”—Gen. 1:6, 7, 30, 31.
2. Letšatši la Modimo la boikhutšo ke eng, gomme ke ka baka la’ng a ile a “le dira le lekgethwa”?
2 Ka morago ga gore Jehofa Modimo a bolele gore mediro ya gagwe ya tlholo e be e le e mebotse kudu, o ile a tsebatša gore go be go thoma letšatši la bošupa—e sego la diiri tše 24, eupša e lego lebaka le letelele la nako leo ka lona a bego a khutša modirong wa go hlola dilo tše dingwe gape. (Gen. 2:2) Letšatši la Modimo la boikhutšo ga se la tšwa le fela. (Baheb. 4:9, 10) Beibele ga e re botše ka go lebanya gore le thomile neng. Le thomile neng neng ka morago ga go bopša ga mosadi wa Adama, e lego Efa, mo e ka bago nywaga e 6 000 e fetilego. Rena re emetše Pušo ya Jesu Kriste ya Nywaga e Sekete, e lego yeo e tlago go kgonthišetša go phethagala ga morero wa Modimo wa go bopa lefase gore e be paradeise ya ka mo go sa felego gomme go dule batho ba phethagetšego. (Gen. 1:27, 28; Kut. 20:6) Na o ka kgonthišega gore o tla thabela bokamoso bjo bjalo? Ga go pelaelo gore o ka kgonthišega ka seo! Gobane “Modimo [o ile] a šegofatša letšatši la bošupa gomme a le dira le lekgethwa.” Yeo e be e le kgonthišetšo ya gore le ge go ka rotoga mathata le ge e le afe ao a sa letelwago, morero wa Modimo o tla phethagala ge letšatši la gagwe la boikhutšo le fihla mafelelong.—Gen. 2:3.
3. (a) Ke borabele bofe bjoo bo ilego bja tšwelela ka morago ga ge go thomile letšatši la Modimo la boikhutšo? (b) Jehofa o ile a bontšha bjang boikemišetšo bja gagwe bja go fediša borabele bjoo?
3 Lega go le bjalo, ka morago ga ge letšatši la Modimo la boikhutšo le thomile, go ile gwa tšwelela bothata bjo bogolo. Sathane, yena morongwa yo e lego morwa wa Modimo, o ile a thoma go itira modimo. O ile a bolela maaka ka lekga la pele gomme a fora Efa gore a se kwe Jehofa. (1 Tim. 2:14) Efa yena o ile a feleletša a dirile gore monna wa gagwe a mo tlatše borabeleng bjoo. (Gen. 3:1-6) Gaešita le nakong yeo ya manyami a magolo historing ya legohle ge go be go belaelwa therešo ya Modimo, Jehofa ga se a ka a bona go nyakega gore a tiišetše ka keno gore morero wa gagwe o be o tla phethagala. Go e na le moo, a diriša mantšu ao a bego a tla kwešišwa ka nako yeo yena Modimo a e beilego, o ile a fo bolela gore borabele bjoo bo be bo tlo fedišwa, a re: “Ke tla tsoša bonaba magareng ga gago [Sathane] le mosadi le magareng ga peu ya gago le peu ya gagwe. E [peu e holofeditšwego] tla go pšhatla hlogo gomme wena wa e loma serethe.”—Gen. 3:15; Kut. 12:9.
KENO—SEDIRIŠWA SE BOHLOKWA SA MOLAO
4, 5. Ke sedirišwa sefe sa molao seo Aborahama ka dinako tše dingwe a ilego a se diriša?
4 Mathomongthomong a histori ya batho, ga go bonagale tlotlontšu ya batho yeo Modimo a e filego Adama le Efa e be e na le mantšu ao a dirišwago go tiišetša gore seo ba bego ba se bolela e be e le therešo. Batho ba phethagetšego bao ba ratago Modimo gomme ba mo ekiša ga go nyakege gore ba dire keno; ka mehla ba bolela therešo e bile ba botana ka mo go feletšego. Eupša dilo di ile tša fetoga ka morago ga go thoma ga sebe le go se phethagale. Mafelelong, ge batho ba be ba tlwaetše go bolela maaka le go dira dilo tša bofora, go ile gwa nyakega gore ba thome go ikana ditabeng tše bohlokwa.
5 Go dira dikeno e be e le sedirišwa sa molao seo mopatriareka Aborahama a ilego a se diriša gabotse ka makga a mararo. (Gen. 21:22-24; 24:2-4, 9) Ka mohlala, o ile a se diriša ka morago ga ge a boa ntweng a fentše kgoši ya Elama le bagwera ba yona. Kgoši ya Salema le kgoši ya Sodoma di ile tša tla go gahlanetša Aborahama. Melekitsedeke, e lego kgoši ya Salema, e be e bile e le “moperisita wa Modimo Yo Godimodimo.” Ka baka leo, o ile a šegofatša Aborahama gomme a tumiša Modimo ge a thušitše Aborahama go fenya manaba a gagwe. (Gen. 14:17-20) Ke moka ge kgoši ya Sodoma e be e nyaka go putsa Aborahama ge a hlakodišitše setšhaba sa yona go manaba ao a bego a se hlasela, Aborahama o ile a ikana ka gore: “Ke emišetša seatla sa ka godimo gomme ke ikana ka Jehofa Modimo Yo Godimodimo, yena Modiri wa legodimo le lefase, gore nka se tšee selo sa gago, e ka ba tlhale goba lerala la ramphašane, e le gore o se ke wa re: ‘Ke nna ke humišitšego Aborama.’”—Gen. 14:21-23.
KENO YA JEHOFA GO ABORAHAMA
6. (a) Aborahama o re beetše mohlala ofe? (b) Re tlo holega bjang ka baka la mohlala wa Aborahama wa go kwa?
6 E le gore batho ba nago le sebe ba tle ba holege, Jehofa Modimo o ile a ba a dira dikeno ka go diriša dipolelwana tše bjalo ka e rego: “Mmuši Morena Jehofa o re: ‘Ke ikana ka nna yo a phelago.’” (Hesek. 17:16) Beibele e bolela ka ditiragalo tša ka godimo ga tše 40 moo Jehofa Modimo a ilego a dira dikeno. Mohlomongwe o mongwe wa mehlala e kaone tabeng ye ke ditirišanong tša Modimo le Aborahama. Ka nywaga e mentši, Jehofa o ile a dira dikgwerano tše mmalwa tša dikholofetšo go Aborahama tšeo ge di kopanywa di bontšhago gore Peu e holofeditšwego e be e tla tšwelela go Aborahama ka morwa wa gagwe Isaka. (Gen. 12:1-3, 7; 13:14-17; 15:5, 18; 21:12) Ke moka Jehofa o ile a leka Aborahama ka tsela e kgolo, a mo laela gore a dire sehlabelo ka morwa wa gagwe yoo a bego a mo rata. Ka ntle le go dikadika, Aborahama o ile a kwa taelo yeo gomme o be a le kgauswi le go dira Isaka sehlabelo ge morongwa wa Modimo a be a mo thibela go dira seo. Ke moka Modimo o ile a mo enela gore: “Ke ena ka nna, ke re ka ge o dirile se gomme o se wa gana ka morwa wa gago, e lego morwa wa gago o tee feela, ke tla go šegofatša gomme ka atiša peu ya gago go etša dinaledi tša magodimong le go etša lešabašaba la lešing la lewatle; ba peu ya gago e tla ba beng ba kgoro ya manaba a bona. Ditšhaba ka moka tša lefase di tla šegofatšwa ka peu ya gago ka ge o kwele lentšu la ka.”—Gen. 22:1-3, 9-12, 15-18.
7, 8. (a) Ke ka baka la’ng Modimo a ile a direla Aborahama keno? (b) “Dinku tše dingwe” tša Jesu di tla holwa bjang ke keno ya Modimo?
7 Ke ka baka la’ng Modimo a ile a enela Aborahama gore dikholofetšo tša Gagwe di be di tla phethagala? E be e le ka morero wa go kgonthišetša bao e bego e tla ba bajabohwagotee le Kriste, e lego karolo ya bobedi ya “peu” e holofeditšwego, le go matlafatša tumelo ya bona. (Bala Baheberu 6:13-18; Bagal. 3:29) Go etša ge moapostola Paulo a hlalositše, Jehofa “o ile a tsena ka keno, e le gore ka dilo tše pedi tše di sa fetogego [kholofetšo ya gagwe le keno ya gagwe] tšeo go tšona go sa kgonegego gore Modimo a aketše, . . . re be le kgothatšo e matla gore re kakatlele kholofelo yeo e beilwego pele ga rena.”
8 Bakriste ba tloditšwego ga se bona feela bao ba holwago ke keno ya Modimo go Aborahama. Ka go diriša “peu” ya Aborahama, Jehofa o ile a ena gore batho ba “ditšhaba ka moka tša lefase [ba] tla šegofatšwa.” (Gen. 22:18) Batho ba bjalo ba šegofaditšwego ba akaretša le “dinku tše dingwe” tše botegago tša Kriste, e lego tšeo di nago le tebelelo ya go phela ka mo go sa felego paradeiseng mo lefaseng. (Joh. 10:16) Go sa šetšwe gore kholofelo ya gago ke ya go phela kua legodimong goba mo lefaseng, e “kakatlele” ka go phela bophelo bjo bo bontšhago gore o kwa Modimo.—Bala Baheberu 6:11, 12.
DIKENO TŠE DINGWE TŠA MODIMO
9. Ke keno efe yeo Modimo a ilego a e dira ge ditlogolo tša Aborahama e be e le makgoba a Baegipita?
9 Nywagakgolo ka morago, Jehofa o ile a dira keno gape mabapi le dikholofetšo tšeo go boletšwego ka tšona ka mo godimo ge a be a roma Moshe go yo bolela le ditlogolo tša Aborahama, tšeo ka nako yeo e bego e le makgoba a Baegipita. (Ek. 6:6-8) Ge Modimo a be a bolela ka tiragalo yeo, o itše: “Letšatšing la ge ke be ke kgetha Isiraele, . . . ke ile ka ikana ka go ba emišetša seatla sa ka gore ke ba ntšhe nageng ya Egipita ke ba iše nageng yeo ke ba nyaketšego yona, yeo e elago maswi le dinose.”—Hesek. 20:5, 6.
10. Ke kholofetšo efe yeo Modimo a ilego a e direla Isiraele ka morago ga gore a e hlakodiše Egipita?
10 Ka morago ga gore Isiraele e lopollwe Egipita, Jehofa o ile a e enela gape gore: “Ge e ba le ka kwa lentšu la ka e le ruri gomme la boloka kgwerano ya ka, gona le tla ba thoto ya ka e kgethegilego gare ga merafo e mengwe ka moka, ka gobane lefase ka moka ke la ka. Go nna le tla ba mmušo wa baperisita le setšhaba se sekgethwa.” (Ek. 19:5, 6) A tokelo e kgolo gakaakang yeo Modimo a ilego a e nea Isiraele! E be e bolela gore ge e ba batho ba tšwago setšhabeng seo ba be ba ka kwa, gona ba be ba ka ba le kholofelo ya go dirišwa ke Modimo e le mmušo wa baperisita gore batho ka moka ba šegofatšwe. Ka morago ga moo, ge Jehofa a hlalosa seo a se diretšego Isiraele lebakeng leo, o ile a re: “[Ke ile] ka . . . go enela ka ba ka tsenela kgwerano le wena.”—Hesek. 16:8.
11. Isiraele e ile ya arabela bjang taletšong ya Modimo ya gore e tsenele kgwerano le yena ka go ba setšhaba sa gagwe se se kgethilwego?
11 Ka nako yeo, Jehofa ga se a ka a tlama Isiraele gore e ene gore e tla mo kwa; le gona Modimo ga se a gapeletša Baisiraele gore ba be tswalanong yeo e kgethegilego. Go e na le moo, ba ile ba bolela ka bobona gore: “Re ikemišeditše go dira tšohle tšeo Jehofa a di boletšego.” (Ek. 19:8) Matšatši a mararo ka morago ga moo, Jehofa Modimo o ile a tsebiša Isiraele seo a bego a nyaka gore se dirwe ke setšhaba sa gagwe seo a se kgethilego. Sa pele, e ile ya kwa ge go balwa Melao e Lesome, ke moka Moshe o ile a e botša ditaelo tše dingwe gape tšeo di begilwego go Ekisodo 20:22 go ya go Ekisodo 23:33. Isiraele e ile ya arabela bjang? “Setšhaba [se ile] sa bolela ka lentšu letee sa re: ‘Mantšu ohle ao Jehofa a a boletšego re ikemišeditše go a dira.’” (Ek. 24:3) Ke moka Moshe o ile a ngwala melao yeo ka gare ga “puku ya kgwerano” gomme a e balela setšhaba ka moka ka lentšu la go hlaboša gore se e kwe gape. Ka morago ga moo, setšhaba se ile sa ikana gape ka lekga la boraro gore: “Tšohle tšeo Jehofa a di boletšego re ikemišeditše go di dira gomme ra di kwa.”—Ek. 24:4, 7, 8.
12. Jehofa o ile a arabela bjang kgweranong yeo a bego a e dirile le setšhaba sa gagwe, gomme sona se ile sa arabela bjang?
12 Gateetee Jehofa o ile a thoma go kgatha tema ya gagwe kgweranong yeo ya Molao ka go rulaganya gore go be le tente ya borapedi le baperisita bao ba bego ba dira gore batho ba nago le sebe ba kgone go mo hlankela. Ka lehlakoreng le lengwe, Isiraele e ile ya lebala kapelapela boineelo bja yona go Modimo gomme ya “kweša yena Mokgethwa wa Isiraele bohloko.” (Ps. 78:41) Ka mohlala, nakong ya ge Moshe a be a amogela ditaelo tše oketšegilego kua Thabeng ya Sinai, Baisiraele ba ile ba fela pelo gomme ba thoma go se sa ba le tumelo go Modimo, ba nagana gore Moshe o ba lahlile. Ka gona ba ile ba dira namane ya gauta gomme ba botša setšhaba gore: “Wena Isiraele, yo ke Modimo wa gago yo a go etilego pele a go ntšha nageng ya Egipita.” (Ek. 32:1, 4) Ke moka ba ile ba itirela monyanya gomme ba o bitša gore ke “monyanya wa Jehofa,” ba khunamela seswantšho seo ba itiretšego sona le go se direla sehlabelo. Ka morago ga gore Jehofa a bone seo, o ile a botša Moshe gore: “[Setšhaba] se arogile kapelapela tseleng yeo ke se laetšego gore se sepele ka yona.” (Ek. 32:5, 6, 8) Ka manyami, go tloga ka nako yeo go ya pele Isiraele e ile ya ba le histori ya go direla Modimo dikeno tšeo ka morago e bego e di roba.—Num. 30:2.
DIKENO TŠE DINGWE TŠE PEDI
13. Ke keno efe yeo Modimo a ilego a e direla Kgoši Dafida, gomme e tswalana bjang le Peu e holofeditšwego?
13 Nakong ya pušo ya Kgoši Dafida, Jehofa o ile a dira dikeno tše dingwe tše pedi gore go holege bohle bao ba tlago go mo kwa. Sa pele, o ile a enela Dafida gore bogoši bja gagwe bo tla ba gona ka mo go sa felego. (Ps. 89:35, 36; 132:11, 12) Seo se be se bolela gore Peu e holofeditšwego e be e tla bitšwa “Morwa wa Dafida.” (Mat. 1:1; 21:9) Dafida ka boikokobetšo o ile a bitša setlogolo seo sa gagwe gore ke “Morena” wa gagwe ka gobane Kriste o be a tla ba maemong a phagamego.—Mat. 22:42-44.
14. Ke keno efe yeo Jehofa a ilego a e dira mabapi le Peu e holofeditšwego, gomme e re hola bjang?
14 Sa bobedi, Jehofa o ile a budulela Dafida go bolela gore Kgoši ye ya moswananoši e be e tla ba Moperisita yo a Phagamego. Kua Isiraele, bogoši le boperisita e be e le dilo tše pedi tše di fapanego. Baperisita ba be ba etšwa lelokong la Lefi, gomme dikgoši di be di etšwa lelokong la Juda. Eupša Dafida o ile a bolela ka yo e bego e tla ba mohlatlami wa gagwe wa ka moso sedulong sa bogoši gore: “Jehofa o boditše Morena wa ka a re: ‘Dula ka letsogong la ka la le letona go fihla ke bea manaba a gago e le bogato bja dinao tša gago.’ Jehofa o enne (gomme a ka se itshole.) O itše: ‘O moperisita go iša mehleng ya neng le neng go ya ka mokgwa wa Melekitsedeke!’” (Ps. 110:1, 4) E le go phethagatšwa ga boporofeta bjoo, Jesu Kriste, e lego yena Peu e holofeditšwego, ga bjale o buša a le legodimong. Le gona, o hlankela e le Moperisita yo a Phagamego wa batho ka go thuša bao ba itsholago gore ba be le tswalano e amogelegago le Modimo.—Bala Baheberu 7:21, 25, 26.
ISIRAELE E MPSHA YA MODIMO
15, 16. (a) Beibele e bolela ka Isiraele ka ditsela dife tše pedi, gomme ke Isiraele efe yeo e šegofatšwago ke Modimo lehono? (b) Ke taelo efe yeo Jesu a ilego a e nea balatedi ba gagwe mabapi le go dira dikeno?
15 Ka ge setšhaba sa Isiraele se ile sa gana Jesu Kriste, mafelelong se ile sa lahlegelwa ke boemo bja sona le Modimo gotee le tebelelo ya gore se be “mmušo wa baperisita.” Jesu o be a boditše baetapele ba Bajuda gore: “Le tla amogwa Mmušo wa Modimo wa newa setšhaba seo se tšweletšago dienywa tša wona.” (Mat. 21:43) Setšhaba seo se sefsa se ile sa tswalwa ka Pentekoste ya 33 C.E. ge moya wa Modimo o be o tšhollelwa godimo ga barutiwa ba ka bago 120 ba Jesu bao ba bego ba bokane Jerusalema. Ba ile ba bitšwa “Isiraele ya Modimo” gomme go se go ye kae e ile ya ba ba dikete tše mmalwa go tšwa setšhabeng se sengwe le se sengwe seo se bego se tsebja ka nako yeo.—Bagal. 6:16.
16 Go fapana le Isiraele ya nama, setšhaba se sefsa sa Modimo sa moya se ile sa tšwela pela se enywa dienywa tše dibotse ka go dula se ekwa Modimo. E nngwe ya ditaelo tšeo ditho tša sona di e kwago ke ya mabapi le go dira dikeno. Mokgwa wa go dira dikeno o be o dirišwa gampe nakong ya ge Jesu a be a le mo lefaseng, ka ge batho ba be ba ena maaka goba ba ena ka ditaba tše di sa rego selo. (Mat. 23:16-22) Jesu o rutile balatedi ba gagwe gore: “Le se ke la ena le gatee . . . Fela anke ‘ee’ ya lena e be ee, ‘aowa’ ya lena e be aowa; gobane se se fetago tše se tšwa go yo mobe.”—Mat. 5:34, 37.
Ka mehla dikholofetšo tša Jehofa di a phethega
17. Ke dipotšišo dife tšeo di tlago go ahlaahlwa sehlogong se se latelago?
17 Na se se bolela gore ka mehla go fošagetše go dira keno? Se bohlokwa le go feta, ke eng seo se akaretšwago ke go dira gore Ee ya gago e be Ee? Dipotšišo tše di tla ahlaahlwa sehlogong se se latelago. Ge re dutše re naganišiša ka seo se lego ka Lentšung la Modimo, eka re ka tutueletšega go dula re ekwa Jehofa. Ke moka le yena o tla thabela go re šegofatša ka mo go sa felego ka go dumelelana le dikeno tša gagwe tše di kgahlišago.


text:
Go Thuša Bahloki
“Wa leihlo le botho o tla šegofatšwa ka gobane o ngwathetše mmotlana dijo tša gagwe.”—DIEMA 22:9.
Lebaka la ba bangwe la go keteka Keresemose.
Ka ge Jesu a be a thuša badiidi, balwetši le bao ba bego ba tlaišega, ba bangwe ba nyaka go latela mohlala wa gagwe. Ba bona nako e kaonekaone ya go dira bjalo e ka ba Keresemose, nakong ya ge mekgatlo ya go thuša bahloki gantši e dira maiteko a magolo a go hwetša meneelo bathong.
Ke ka baka la eng e le tlhohlo?
Nakong ya maikhutšo, batho ba bantši ba swarega ka go reka, go amogela baeng, gotee le go etela bagwera le ba leloko. Ka ge se ka moka se ba dira gore ba šale ba se na le nako e kaalo, matla, goba tšhelete tšeo ba ka di dirišago go thuša badiidi le bahloki, ba bona go le kaone gore mohlomongwe ba ntšhe meneelo mekgatlong ya go thuša bahloki.
Ke melao efe ya motheo ya Beibele yeo e ka thušago?
“O se ke wa lesa go dira botse go bao bo ba swanetšego ge seatla sa gago se kgona go dira bjalo.” (Diema 3:27) Badiidi, bao ba bolawago ke tlala le bao ba tlaišegago ga ba be le mathata ka Keresemose feela. Ge e ba o lemoga gore yo mongwe o nyaka thušo gomme “seatla sa gago se kgona” go dira seo, o re’ng o letela nako ya maikhutšo go gata mogato? Botho bja gago le ditiro tša gago tša kwelobohloko di tla šegofatšwa.
“Letšatšing la pele la beke e nngwe le e nngwe yo mongwe le yo mongwe wa lena a boloke se sengwe ka thoko kamoo a kgonago.” (1 Bakorinthe 16:2) Moapostola Paulo o be a lebišitše taelo yeo go Bakriste ba pele bao ba bego ba nyaka go thuša badiidi. Na o ka ‘boloka,’ goba go bea, tšhelete e nngwe yeo o ka dulago o e nea batho goba mokgatlo woo o dirišago ditšhelete tša wona ka bohlale? Ka tsela ye, o kgonthišetša gore o hlokomela bahloki mola o dutše o nea go ya kamoo o kgonago.
“Le se ke la lebala go dira botse le go abelana le ba bangwe dilo tšeo le nago le tšona, gobane Modimo o kgahlišwa ke dihlabelo tše bjalo.” (Baheberu 13:16) Ela hloko gore gaešita le ge re “abelana le ba bangwe dilo,” gape re swanetše go gopola “go dira botse,” goba ditiro tše di holago. Ka mohlala, batswadi ba bohlale ba tlwaetša bana ba bona go thuša batšofadi ka mediro ya letšatši le letšatši; go kgothatša balwetši ka go ba ngwalela karata, go ba etela goba ka go ba leletša mogala; gotee le go kgahlegela bana ba bangwe bao ba diilago goba ba sego ba itekanela mmeleng. Ka baka leo, bana ba ithuta go ba botho le go nea ka seatla se se bulegilego ngwaga ka moka.
Batswadi ba bohlale ba tlwaetša bana ba bona gore ba thuše batšofadi, balwetši le bana bao ba sa kgonego go itirela selo. Ka baka leo, bana ba ithuta go bontšha botho le go nea ka seatla se bulegilego ngwaga ka moka


text:
Raditimamollo yo a Bego a se Mošomong o Phološa Maphelo
Ka Sontaga, January 5, 2014, Serge Gerardin o be a sepela ka pese go ya kopanong ya Dihlatse tša Jehofa kgauswi le Paris kua Fora, ge a bona kotsi yeo e šiišago ya koloi. O hlalosa gore: “Koloi e ile ya thula leboto leo le šireleditšego leporogo gomme ya fofela godimo. Ke moka koloi yeo ya thula leporogo, gateetee ya swara kgabo ya mollo gomme ya menoga ya iša maotwana godimo.”
Serge e bile raditimamollo ka mengwaga e fetago e 40. Ka ge e le molaodi lefapheng la tša ditimamollo, o ile a tšea kgato ka go akgofa. O gopola ka gore: “Le ge re be le ka lehlakoreng le le fapanego la tsela ya lephefo, ke ile ka kgopela mootledi go emiša pese gomme ka kitimela morago koloing yeo e bego e tuka.” Serge o ile a kwa batho ba goeletša ka gore: “Mphološe! Mphološe!” O re: “Ke be ke apere sutu le thai e bile ke se ka swara ditlabakelo tša go thuša kotsing. Eupša sello seo se ile sa mpotša gore go sa na le batho bao ba ka phološwago!”
Ge Serge a dikologa koloi, o ile a bona monamedi yo a bego a gakanegile e bile a tšhogile gomme a mo tloša mo lefelong la kotsi. Serge o re: “Monamedi yoo o ile a mpotša gore go sa na le banamedi ba bangwe ba babedi ka koloing. Ka nako yeo, dikoloi tše mmalwa di be di šetše di eme. Eupša ka baka la phišo e tseneletšego le kgabo ya mollo, batho ba be ba sa kgone go batamela.”
Baotledi ba mmalwa ba dilori ba ile ba tla ba swere ditimamollo. Ge Serge a ba laela ba ile ba šomiša ditimamollo tša bona go tima koloi yeo go fihlela di fela, gomme kgabo ya tima ka nakwana. Ka tsela e itšego, mootledi o be a kgakgetšwe ka tlase ga koloi. Ka gona Serge le ba bangwe bao ba ilego ba ema lefelong la kotsi, ba ile ba kuka koloi yeo ke moka ba gogela mootledi lefelong leo le bolokegilego.
Serge o re: “Ka nako yeo, mollo o ile wa lauma gape. Eupša monamedi yo mongwe o be a sa dutše a lekeletše ka hlogo a tlemilwe ke lepanta la tšhireletšo. Raditimamollo yo mongwe yo a bego a se mošomong o ile a fihla a apere diaparo tša letlalo tše di aparwago ke baotledi ba dithuthuthu”. Serge o re: “Ke ile ka mo hlalosetša gore go bonala koloi yeo e le kgauswi le go thuthupa, ka gona re ile ra phetha ka gore re goge monna yoo ka matsogo e lego seo re ilego ra se dira.” Le pele motsotso o ka fela ka morago ga moo, koloi yeo e ile ya thuthupa.
Ge boraditimamollo le bahlankedi ba tša thušo ya pele ba fihla, ba ile ba thuša bao ba gobetšego gomme ba tima mollo. Serge o ile a newa thušo ya pele ka ge a be a segilwe le go fsa mo diatleng. Ge a boela peseng ya go ya kopanong, banna ba mmalwa ba ile ba mo kitimela gomme ba mo leboga.
Serge o thabišwa ke gore o ile a kgona go thuša. “Ke ile ka ikwa ke ikarabela pele ga Modimo wa ka, e lego Jehofa, ka maphelo ao. Seo se nkgotsofatšago le go feta ke gore ke kgonne go thuša batho bao gore ba phologe.”
Ithute ka mo go oketšegilego
Lerato le re Tutueletša go Thuša ge go Tšwelela Kotsi
Dinageng tše dintši, Dihlatse tša Jehofa di a thuša ge go nyakega thušo.


text:
TABA YA LETLAKALA LA KA NTLE | KAMOO O KA LEBELETŠANAGO LE DIPELAELO
Dipelaelo di Gohle!
“Ke be ke yo reka dijo eupša ka hwetša dikuku feela—theko ya tšona e be e feta e tlwaelegilego ka makga a 10 000! Letšatšing le le latelago, go be go se na dijo mabenkeleng.”—Paul, Zimbabwe.
“Monna wa ka o ile a dula le nna fase gomme a mpotša gore o a re tlogela. Ke be ke tla kgotlelela bjang go ekwa moo? Go be go tla direga’ng ka bana ba ka?”—Janet, United States.
“Ge lešata la alamo le thoma, ke a tšhaba ka yo ikuta gomme ka patlama lebatong ge di-rocket di le gare di thuthupa. Diatla tša ka di tšea diiri di thothomela.” —Alona, Isiraele.
Re phela mehleng ya dipelaelo, e lego “[dinakong] tše di hlobaetšago tšeo go lego thata go lebeletšana le tšona.” (2 Timotheo 3:1) Batho ba bantši ba kgakanegong ya mathata a tša ditšhelete, go thubega ga malapa, ntwa, mauba a malwetši a bolayago le dikotsi tša tlhago goba dikotsi tšeo di bakwago ke batho. Go oketša dilong tše di fapafapanego tšeo di tshwenyago batho, ba bangwe ba ipotšiša gore: ‘Na lethopa leo le hweditšwego mmeleng wa ka le tla fetoga kankere?’ ‘Ditlogolo tša ka di tla golela lefaseng la mohuta mang?’
Go ba le dipelaelo go tlwaelegile. Gantši re ikwa re gateletšegile pele ga go ngwala molekwana, pele ga go phetha modiro o itšego goba go hlahlobelwa mošomo. Le gona go tšhaba kotsi go re thuša gore re pheme go gobala. Eupša go kotsi go belaela ka mo go feteletšego goba go dula o belaela. Dinyakišišong tšeo di sa tšwago go dirwa tšeo di akaretšago batho ba godilego ba fetago ba 68 000, go utolotšwe gore gaešita le go belaela ganyenyane go oketša kgonagalo ya gore motho a hwe go sa letelwa. Ka gona, go a kwagala ge Jesu a be a botšiša gore: “Ke mang go lena yo ka go ba yo a belaelago, a ka oketšago tekanyo ya bophelo bja gagwe ganyenyane?” Ruri go belaela ga go oketše tekanyo ya bophelo bja motho. Ka gona, Jesu o eleditše ka gore: “Tlogelang go [belaela].” (Mateo 6:25, 27) Eupša seo se ka kgonega bjang?
Karabo ya potšišo ye e akaretša go diriša bohlale, go hlagolela tumelo e tiilego go Modimo le go ba le kholofelo ya kgonthe ka bokamoso. Gaešita le ge gona bjale go se na maemo a thata ao re lebeletšanego le ona, mohlomongwe re ka lebeletšana le ona nakong e tlago. Ka gona anke re boneng kamoo go gata megato ye go thušitšego Paul, Janet le Alona gore ba lebeletšane le dipelaelo.


text:
KGAOLO YA SESWAI
O Kgotleletše go sa Šetšwe go Nyamišwa
1. Ke ka baka la’ng batho ba be ba nyamile e bile ba lla kua Shilo?
SAMUELE o be a lemoga gore batho ba nyamile kua Shilo. Go be go le bjalo ka ge eka motse ka moka o be o tletše ka megokgo. Ke basadi le bana ba bakae bao ba bego ba lla ka baka la ditaba tša mabapi le botatago bona, banna ba bona, barwa ba bona le barwarre ba bona bao ba bego ba ka se boe gae? Seo re se tsebago ke gore Isiraele e be e lahlegetšwe ke madira a e ka bago a 30 000 phenyong e nyamišago ya Bafilisita nakwana ka morago ga go lahlegelwa ke madira a mangwe a 4 000 ntweng e nngwe.
2, 3. Ke masetlapelo afe ao ka go lokologana a ilego a baka dihlong le go tloša letago kua Shilo?
2 Tšeo e be e sa le dinyane. Barwa ba babedi ba kgopo ba Moperisita yo a phagamego Eli e lego Hofini le Pinease, ba ile ba gwanta go tšwa Shilo ba rwele areka e kgethwa ya kgwerano. Ka tlwaelo e be e dula ka sekgethweng sa taberenakele
3 Taberenakele kua Shilo e be e hlompšha ka ge Areka e dutše moo ka nywagakgolo. Bjale Areka e be e se sa le gona. Ge a ekwa se, Eli wa nywaga e 98 o ile a wa setulong sa gagwe ka sa morago gomme a hwa. Ngwetši ya gagwe yeo e bego e fetogile mohlologadi ka lona letšatši leo e ile ya hwa e belega. Pele ga ge e ka hwa e ile ya re: “Letago le tlogile Isiraele la ya bothopša.” Ee, Shilo e be e ka se sa ba ka mokgwa woo e bego e le ka wona peleng.
4. Re tlo hlahloba’ng kgaolong ye?
4 Samuele o be a tla lebeletšana bjang le go nyamišwa mo gokaakaa? Na tumelo ya gagwe e be e tla dula e tiile gore a kgone go thuša batho bao Jehofa a bego a se sa ba šireletša le go ba amogela? Ka dinako tše dingwe, ka moka ga rena re lebana le mathata gotee le go nyamišwa moo go hlohlago tumelo ya rena, ka gona a re boneng se sengwe seo re ka ithutago sona go Samuele.
O Ile a “Dira se se Lokilego”
5, 6. Pego ya Beibele e bolela ka’ng lebakeng la nywaga e 20 gomme Samuele o be a dutše a dira’ng nakong yeo?
5 Pego ya Beibele bjale e tlogela go bolela ka Samuele gomme e latela Areka e kgethwa, e re bontšha kamoo Bafilisita ba ilego ba tlaišega ka baka la go e tšea ke moka ba gapeletšega go e bušetša. Ge e bolela ka Samuele gape, go šetše go fetile nywaga e ka bago e 20. (1 Sam. 7:2) O be a swaregile ka’ng nywageng yeo ka moka? Ga go nyakege gore re hlwe re phopholetša.
6 Re kwele gore pele nywaga ye e thoma, “Samuele [o be] a bolela le Baisiraele ka moka.” (1 Sam. 4:1) Pego e utolla gore ge nywaga ye e fetile, Samuele o be a tlwaetše go etela metse e meraro ya Isiraele, a potologa ngwaga le ngwaga, a rarolla diphapang le go araba dipotšišo. Ge a feditše o be a boela motseng wa gabo wa Rama. (1 Sam. 7:15-17) Go molaleng gore Samuele o be a dula a swaregile gomme nywageng yeo e 20, o be a na le modiro o montši.
Le ge pego ya Beibele e sa bolele ka Samuele ka lebaka la nywaga e 20, re ka kgodišega gore o be a dutše a le mafolofolo tirelong ya Jehofa
7, 8. (a) Samuele o ile a botša batho molaetša ofe ka morago ga go šoma ka thata nywaga e 20? (b) Batho ba ile ba arabela bjang molaetšeng wa Samuele?
7 Go hloka boitshwaro le kgobogo tša barwa ba Eli di be di gobaditše tumelo ya batho. Go bonagala ba bantši ba ile ba feleletša ba rapela diswantšho. Lega go le bjalo, ka morago ga nywaga e 20 ya go šoma ka thata, Samuele o ile a botša batho molaetša wo: “Ge e ba le boela go Jehofa ka dipelo tša lena ka moka, gona tlošang medimo e šele gare ga lena le diswantšho tša Ashiterothe, le lebiše dipelo tša lena go Jehofa ka go lebanya le hlankele yena a nnoši gomme yena o tla le phološa seatleng sa Bafilisita.”
8 ‘Seatla sa Bafilisita’ se be se gatelela batho. Ka ge madira a Baisiraele a be a fentšwe, Bafilisita ba ile ba bona ba bulegetšwe ke sebaka sa go gatelela batho ba Modimo ka bolokologi. Eupša Samuele o ile a kgonthišetša batho bao gore dilo di be di tla fetoga ge feela ba ka boela go Jehofa. Na ba be ba nyaka go boela go Jehofa? Samuele o ile a thaba ge ba lahla diswantšho tša bona gomme “ba hlankela Jehofa a nnoši.” Samuele o ile a kgobokanya batho kua Mitsipa e lego motse o lego nageng ya dithaba ka leboa la Jerusalema. Batho ba ile ba kgobokana, ba ikona dijo gomme ba itshola dibeng tša bona tše dintši tša go rapela diswantšho.
Bafilisita ba be ba nagana gore go bokana ga batho ba Jehofa bao ba bego ba sokologile e be e le sebaka sa go ba hlasela
9. Bafilisita ba ile ba bona ba bulegetšwe ke sebaka sefe gomme batho ba Modimo ba ile ba arabela bjang kotsing yeo?
9 Lega go le bjalo, Bafilisita ba ile ba kwa gore Baisiraele ba be ba kgobokane ka bontši gomme ba bona ba bulegetšwe ke sebaka. Ba ile ba romela madira a bona kua Mitsipa gore a fediše barapedi bao ba Jehofa. Baisiraele ba ile ba kwa ditaba tša kotsi e tlago. Ba tšhogile, ba ile ba kgopela Samuele gore a ba rapelele. O ile a dira bjalo, a ba a dira le sehlabelo. Madira a Bafilisita a ile a tla go hlasela kua Mitsipa nakong yeo ya monyanya o mokgethwa. Jehofa o ile a araba thapelo ya Samuele. Ge e le gabotse, Jehofa o ile a dira gore go kwale modumo wa kgalefo. O ile “a galefela Bafilisita [ke moka] gwa kwagala modumo o mogolo letšatšing leo.”
10, 11. (a) Ke ka baka la’ng go ka ba go bile le selo seo se sa tlwaelegago ka modumo o mogolo woo Jehofa a ilego a galefela Bafilisita ka wona? (b) Ntwa yeo e thomilego kua Mitsipa e bile le mafelelo afe?
10 Na re swanetše go nagana Bafilisita ba le bjalo ka bana ba banyenyane bao ba tšhogago ke moka ba utama ka morago ga bommago bona ge ba ekwa modumo wa magadima? Aowa, a e be e le madira a nago le sebete ao e lego kgale a eya ntweng. Ka baka leo, e swanetše go ba e be e le la mathomo Bafilisita ba ekwa modumo wa mohuta woo. Na wo e be e fo ba “modumo o mogolo”? Na o be o etšwa leratadimeng le le se nago maru, goba na o be o etšwa dithabeng? Go sa šetšwe gore o be o etšwa kae, o ile wa gakantšha Bafilisita bao le go ba tšhoša ka mo go feletšego. Ka ge ba tloga ba gakanegile, ba ile ba se sa ba bomphenyašilo eupša ya ba bahlaselwa. Banna ba Isiraele ba ile ba tla ba kitima ba etšwa Mitsipa, ba ba fenya gomme ba ba rakediša go fihla kgole ka borwabodikela bja Jerusalema.
11 Ntwa yeo e be e le ya makgaolakgang. Bafilisita ba ile ba tšwela pele ba fenywa nakong ka moka ya ge Samuele e le moahlodi. Metse ka moka e ile ya boela ka tlase ga taolo ya batho ba Modimo.
12. Go bolela’ng gore Samuele ‘o ile a dira se se lokilego,’ gomme ke dika dife tšeo di mo thušitšego go dula a le mafolofolo?
12 Nywagakgolong e mentši ka morago, moapostola Paulo o ile a bala Samuele gare ga baahlodi ba botegago le baporofeta bao ba ilego “ba dira se se lokilego.” (Baheb. 11:32, 33) Samuele ruri o ile a thuša batho go dira se sebotse le se se nepagetšego mahlong a Modimo. O ile a dula a le mafolofolo ka gobane o ile a letela Jehofa ka go se fele pelo, ka potego a tšwela pele ka modiro wa gagwe go sa šetšwe go nyamišwa. Le gona o ile a ba a bontšha moya wa go leboga. Ka morago ga phenyo kua Mitsipa, Samuele o ile a tsema leswika gore e be segopotšo sa tsela yeo Jehofa a thušitšego batho ba gagwe ka yona.
13. (a) Re hloka dika dife e le gore re ekiše Samuele? (b) O nagana gore o swanetše go thoma neng go hlagolela dika tša go swana le tša Samuele?
13 Na le wena o nyaka go “dira se se lokilego”? Ge e ba go le bjalo, o swanetše go ithuta go se feleng pelo ga Samuele, boikokobetšong bja gagwe le moyeng wa gagwe wa go leboga. (Bala 1 Petro 5:6.) Ke mang go rena yoo a sa nyakego go ba le dika tšeo? E bile mo go swanetšego gore Samuele a hlagolele le go bonagatša dika tšeo bjaneng bja gagwe, ka gobane o ile a lebana le go nyamišwa mo go šoro ge a godile.
“Bana ba Gago ga se ba Sepela Ditseleng tša Gago”
14, 15. (a) Samuele o ile a lebeletšana le manyami afe a magolo ge “a tšofetše”? (b) Na Samuele e be e le tate yo a swanago le Eli? Hlalosa.
14 Ge re bala ka Samuele gape, o šetše a “tšofetše.” Ka ye nako Samuele o be a na le barwa ba babedi e lego Joele le Abija, gomme o be a ba file boikarabelo bja go mo thuša modirong wa gagwe wa go ahlola. Lega go le bjalo, se se nyamišago ke gore ga se ba ka ba botega. Gaešita le ge Samuele a be a botega e bile a lokile, barwa ba gagwe ba ile ba diriša maemo a bona ka boithati, ba kgopamiša kahlolo e bile ba amogela letsogo-le-kobong.
15 Letšatšing le lengwe, banna ba bagolo ba Isiraele ba ile ba batamela moporofeta yoo yo a tšofetšego gore ba ipelaetše. Ba ile ba re: “Bana ba gago ga se ba sepela ditseleng tša gago.” (1 Sam. 8:4, 5) Na Samuele o be a lemogile bothata bjo? Pego ga e bolele. Lega go le bjalo, ka go se swane le Eli, Samuele e be e se tate yo a solegago. Jehofa o ile a kgalema Eli le go mo otla ka ge a paletšwe ke go phošolla bokgopo bja bana ba gagwe le go godiša bana ba gagwe go e na le go godiša Modimo. (1 Sam. 2:27-29) Jehofa ga se a ka a bona Samuele a na le molato o bjalo.
16. Batswadi ba ikwa bjang ge bana ba bona ba sa kwe gomme ba ka homotšwa le go thušwa bjang ke mohlala wa Samuele?
16 Pego ye ga e bolele gore Samuele o ile a lewa ke dihlong ka tsela e kwešago bohloko, a belaela goba go nyama ge a se na go kwa ka boitshwaro bjo kgopo bja barwa ba gagwe. Lega go le bjalo, batswadi ba bantši ba kgona go kwešiša maikwelo a gagwe gabotse kudu. Mehleng ye e thata kudu, bana ba bantši ba a rabela e bile ga ba latele tayo ya batswadi. (Bala 2 Timotheo 3:1-5.) Batswadi bao ba kwago bohloko bjo bjalo ba ka homotšwa ka tsela e itšego le go hlahlwa ke mohlala wa Samuele. Ga se a ka a dumelela ditsela tša go hloka tumelo tša barwa ba gagwe di fetoša tsela ya gagwe le gatee. Gopola gore gaešita le ka morago ga gore mantšu le tayo di palelwe ke go fihlelela dipelo tše thata, mohlala wa batswadi e sa dutše e le o rutago kudu. Le gona batswadi ba sa dutše ba ka dira gore Tatago bona, Jehofa Modimo, a ikgantšhe ka bona
“Re Kgethele Kgoši”
17. Banna ba bagolo ba Isiraele ba ile ba nyaka’ng go Samuele, gona o ile a arabela bjang?
17 Barwa ba Samuele ba swanetše go ba ba sa ka ba nagana ka bogolo bja ditlamorago tša megabaru le boithati bja bona. Banna ba bagolo ba Isiraele ba ile ba re go Samuele: “Ka gona re kgethele kgoši gore e re ahlolele go swana le ditšhaba tše dingwe ka moka.” Na Samuele o ile a lebelela kgopelo yeo e le go rabela go yena? Go ba gona, o be a na le nywagasome a ahlola batho bao legatong la Jehofa. Bjale ba be ba se sa nyaka moporofeta wa go swana le Samuele eupša ba be ba nyaka kgoši yeo e tlago go ba ahlola. Ditšhaba tše di ba dikologilego di be di na le dikgoši gomme Baisiraele le bona ba be ba nyaka go ba le kgoši! Samuele o ile a arabela bjang? Re bala gore: “Se e be e le se sebe mahlong a Samuele.”
18. Le ge Jehofa a ile a utolla gore sebe sa Baisiraele e be e le se segolo, o ile a kgothatša Samuele bjang?
18 Ela hloko kamoo Jehofa a ilego a arabela ka gona ge Samuele a mmotša taba ye ka thapelo: “Theetša seo batho ba go botšago sona mabapi le dilo ka moka tšeo ba go botšago tšona; ka gobane ga se wena ba go gannego, eupša ke nna ba nkgannego gore ke be kgoši ya bona.” Seo se swanetše go ba se ile sa kgothatša Samuele kudu, eupša batho bao ba be ba tloga ba rogakile Modimo Ramatlaohle! Jehofa o ile a botša moporofeta wa gagwe gore a lemoše Baisiraele gore ba tla itshola ka baka la go ba le kgoši ya motho. Ge Samuele a ba lemoša, ba ile ba gapeletša ka gore: “Aowa, rena re nyaka go bušwa ke kgoši.” Ka ge a be a dula a ekwa Modimo wa gagwe, Samuele o ile a sepela gomme a ya go tlotša kgoši yeo e kgethilwego ke Jehofa.
19, 20. (a) Samuele o ile a kwa taelo ya Jehofa bjang ge a be a tlotša Saulo go ba kgoši ya Isiraele? (b) Samuele o ile a tšwela pele a thuša batho ba Jehofa bjang?
19 Lega go le bjalo, Samuele o ile a kwa ka tsela efe? Na e bile ka go se rate le go ithola kgwara? Na o ile a dumelela go nyamišwa go dira gore galefe? Batho ba bantši ba be ba ka arabela ka tsela yeo boemong bjo bjalo, eupša e sego Samuele. O ile a tlotša Saulo gomme a amogela gore monna yoo o be a kgethilwe ke Jehofa. O ile a atla Saulo, e lego leswao la go mo amogela le la go ikokobeletša kgoši ye e mpsha. Samuele o ile a botša batho a re: “Na le bone gore yo Jehofa a mo kgethilego ga go yo a swanago le yena setšhabeng ka moka?”
20 Samuele o ile a lebelela dika tše dibotse tša monna yoo Jehofa a bego a mo kgethile, e sego diphošo tša gagwe. Yena o ile a šetša go botegela ga gagwe Modimo go e na le gore a nyake go amogelwa ke batho bao ba fetofetogago. (1 Sam. 12:1-4) Le gona o ile a šoma ka potego kabelong ya gagwe, a lemoša batho ba Modimo ka dikotsi tša moya tšeo ba bego ba lebeletšane le tšona le go ba kgothaletša gore ba dule ba botegela Jehofa. Keletšo ya gagwe e ile ya fihlelela dipelo tša bona gomme batho ba ile ba lopa Samuele gore a ba rapelele. O ile a ba nea karabo ye e botse: “Nka se tsoge ke senyeditše Jehofa ka go kgaotša go le rapelela; ke tla le ruta ka tsela e botse le e lokilego.”
Mohlala wa Samuele o re gopotša gore ga se ra swanela go dumelela dipelo tša rena di hufega goba di nyama
21. Mohlala wa Samuele o ka go thuša bjang ge o ka ikwa o nyamišwa ke ge motho yo mongwe a hwetša maemo goba tokelo e itšego?
21 Na o kile wa ikwa o nyamile ge motho yo mongwe a be a hwetša maemo goba tokelo e itšego? Mohlala wa Samuele ke kgopotšo e matla ya gore le ka mohla ga se ra swanela go dumelela dipelo tša rena di hufega goba di nyama. (Bala Diema 14:30.) Modimo o na le modiro o mogolo o putsago le o kgotsofatšago bakeng sa bahlanka ba gagwe ka moka ba botegago.
“O tlo Llela Saulo go Fihla Neng?”
22. Ke ka baka la’ng Samuele a ile a dira gabotse ka go bona dika tše dibotse tšeo Saulo a bego a na le tšona mathomong?
22 Samuele o ile a dira gabotse ka go bona dika tše dibotse tša Saulo yoo e bego e le monna yo a rategago. E be e le yo motelele le yo mobotse, a na le sebete e bile a hlalefile, le gona mathomong o be a na le boipoetšo e bile a sa ikgantšhe. (1 Sam. 10:22, 23, 27) Go tlaleletša go dimpho tšeo, o be a na le e nngwe e bohlokwa
23. Ke seka sefe sa pele seo se ilego sa lahlegela Saulo gomme o ile a bontšha bjang gore o be a na le makoko?
23 Ka manyami, gantši ge motho a hwetša maemo, boipoetšo ke seka sa pele seo se mo lahlegelago. Go se go ye kae, Saulo o ile a thoma go ba le makoko. O ile a kgetha go se kwe melao ya Jehofa yeo Samuele a bego a mmoditše yona. Lebakeng le lengwe, Saulo o ile a fela pelo gomme a dira sehlabelo seo Samuele a bego a nyaka go se dira. Samuele o ile a swanelwa ke go mo phošolla ka matla le go bolela e sa le pele gore bogoši bo be bo ka se dule bo le lapeng labo Saulo. Go e na le go ithuta tayong yeo, Saulo o ile a tšwela pele a dira ditiro tše dikgolo tša go se kwe.
24. (a) Saulo o ile a se kwe Jehofa bjang ge a be a elwa le Baamaleke? (b) Saulo o ile a arabela bjang ge a phošollwa gomme Jehofa o ile a phetha ka go re’ng?
24 Jehofa o ile a diriša Samuele go botša Saulo gore a lwe le Baamaleke. Ditaelo tša Jehofa di be di akaretša taelo ya gore go fedišwe kgoši ya bona e kgopo, e lego Agaga. Lega go le bjalo, Saulo o ile a se bolaye Agaga e bile a tšea dithebola tše kaonekaone tšeo di bego di swanetše go fedišwa. Ge Samuele a be a tlo mo phošolla, Saulo o ile a bontšha kamoo a fetogilego ka gona. Go e na le go amogela phošollo ka boipoetšo, o ile a ipeela mabaka, a itirela sehlašana sa ntšhirela, a lokafatša ditiro tša gagwe, a tšhabela taba le go leka go bona setšhaba molato. Ge Saulo a be a leka go nyenyefatša le go gana tayo ka go bolela gore tše dingwe tša dithebola e be e le tša go direla Jehofa sehlabelo, Samuele o ile a bolela mantšu ao a tsebjago kudu ao a rego: “Tseba gore go kwa go phala sehlabelo.” Samuele o ile a kgalemela monna yoo ka sebete gomme a utolla phetho ya Jehofa e rego: Bogoši bo tla tlošwa go Saulo bja fiwa motho yo mongwe yo mokaone. *
25, 26. (a) Ke ka baka la’ng Samuele a ile a llela Saulo gomme Jehofa o ile a kgalema moporofeta wa Gagwe bjang ka botho? (b) Samuele o ile a ithuta thuto efe ge a be a le ntlong ya Jese?
25 Samuele o be a kwešitšwe bohloko kudu ke mafokodi a Saulo. O ile a fetša bošego ka moka a llela Jehofa ka taba ye. O ile a ba a tšea nako a llela monna yo. Samuele o be a bone dika tše dibotse kudu go Saulo, eupša ga bjale seo a bego a se naganne se be se ka se direge. Monna yoo a bego a mo tseba o be a fetogile
26 Morero wa Jehofa ga wa ithekga ka potego e fetofetogago ya batho bao ba sa phethagalago. Ge e ba motho a se sa botega, Jehofa o tla hwetša yo mongwe yoo a tlago go phetha thato ya Gagwe. Ka gona, Samuele yo a tšofetšego o ile a tlogela go llela Saulo. Ka taelo ya Jehofa, Samuele o ile a ya legaeng la Jese kua Betlelehema, moo a ilego a kopana le barwa ba mmalwa ba babotse ba Jese. Lega go le bjalo, Jehofa o ile a gopotša Samuele di tloga fase gore a se ke a lebelela ponagalo ya motho. (Bala 1 Samuele 16:7.) Mafelelong, Samuele o ile a kopana le morwa yo monyenyanenyenyane e lego Dafida, gomme ke yena yoo Jehofa a ilego a mo kgetha!
Samuele o ile a ithuta gore ga go na bothata bjo bo nyamišago goba boemo bjoo Jehofa a ka palelwago ke go bo rarolla goba go bo fetoša tšhegofatšo
27. (a) Ke’ng seo se thušitšego Samuele go matlafatša tumelo ya gagwe? (b) O ikwa bjang ka mohlala woo Samuele a re beetšego wona?
27 Botšofading bja gagwe, Samuele o ile a bona gabotse gore Jehofa o dirile phetho e botse ka go dira gore Dafida a tšeele Saulo legato. Saulo o ile a thoma go ba le lehufa le le bolayago le go ba mohlanogi. Lega go le bjalo, Dafida o ile a bonagatša dika tše dibotse
^ par. 24 Samuele o ile a bolaya Agaga ka noši. Kgoši yeo goba ba lapa la yona ba be ba sa swanelwa ke go bontšhwa kgaugelo. Nywagakgolo ka morago, ditlogolo tša Agaga di ile tša akaretša “Hamani wa Moagaga,” yoo a ilego a leka go fediša batho ba Modimo ka moka.


text:
NOVEMBER 11, 2014
INDIA
Molato wa go Tuma o Tliša Tokologo ya Polelo Kua India
Letšatši la July 8, 1985, le ile la thoma go swana le matšatši a mangwe a sekolo baneng ba bararo ba torotswaneng ya Kerala, yeo e lego ka borwabodikela bja India. Eupša letšatšing le, hlogo ya sekolo e ile ya laela gore koša ya setšhaba ya “Jana Gana Mana,” e opelwe ka klaseng. Ka moka bao ba lego ka klaseng ba ile ba laelwa gore ba eme ba opele. Eupša Bijoe wa mengwaga e 15 le dikgaetšedi tša gagwe Binu Mol wa mengwaga e (13) le Bindu wa mengwaga e (10), ga se ba ka ba dira seo. Ka ge e le Dihlatse tša Jehofa, matswalo a bona a be a sa ba dumelele go opela ka gore ba tloga ba dumela gore go dira se ke borapedi bja medimo ya diswantšho le gore ke tiro ya go se botegele Modimo wa bona Jehofa.
V. J. Emmanuel, e lego tatago bana ba o ile a bolela le hlogo ya sekolo le barutiši ba bangwe ba phagamego, bao ka moka ga bona ba ilego ba dumela gore ba tla dumelela bana ba go tsena sekolo ntle le go latela taelo ye. Eupša motho yo mongwe yoo a šomago sekolong se o ile a utswa ka tsebe poledišano ye gomme a yo bega taba ye. Taba ye ile ya fihla ditsebeng tša setho sa Lekgotla Taolo moo se ilego sa iša taba ye Lekgotleng la Taolo ka ge se be se dumela gore tiro ya bana ba ke go bontšha go se rate naga. Gateetee ka morago, mohlahlobi wa sekolo o ile a laela hlogo ya sekolo go koba bana ba sekolong ge e ba ba sa nyake go opela koša ya setšhaba. Boipiletšo bja Mna. Emmanuel go balaodi ba sekolo bja gore ba bušetše bana ba gagwe sekolong e ile ya ba bja lefela. O ile a dira boipiletšo Kgorongkgolo ya Tsheko ya Kerala. Ka morago ga gore kgoro e dire phetho kgahlanong le yena, o ile a dira boipiletšo Kgorongkgolo ya Tsheko ya Boipiletšo ya India.
Kgorokgolo ya Tsheko ya Boipiletšo e Thekga Ditokelo tša Molaotheo wa Naga
Ka August 11, 1986, Kgorokgolo ya Tsheko ya Boipiletšo e ile ya fetola phetho ya kgorokgolo ya Tsheko ya Kerala molatong wa Bijoe Emmanuel v. State of Kerala. Kgoro e boletše gore go koba bana sekolong ka baka la go “kgomarela tumelo ya bona” go thulana le Molaotheo wa Naga ya India. Justice O. Chinnappa Reddy o boletše gore: “Ga go na mo molao . . . o gapeletšago go opela.” Kgoro e ile ya hlokomela taba ya gore tokelo ya tokologo ya polelo e akaretša tokelo ya go homola, le gona go emelela ge go opelwa koša ya setšhaba go bontšha hlompho ya maleba. Kgoro e ile ya laela gore balaodi ba sekolo ba bušetše bana ba sekolong.
Justice Reddy o lemogile gore: “Tšona [Dihlatse tša Jehofa] ga di opele Koša ya Setšhaba go sa šetšwe gore ke ya kae, e ka ba ‘Jana Gana Mana’ ya India, ‘God save the Queen’ ya Brithania, ‘The Star-Spangled Banner’ ya United States le tše dingwe. . . . Di kgetha go se opele feela ka baka la tumelo ya tšona le gore bodumedi bja tšona ga bo di dumelele go dira mediro e mengwe ya borapedi ge e se feela go rapela Jehofa Modimo wa tšona.”
Molato wo o Bea Mohlala go e Mengwe Yeo e sa Tlago ya Ditokelo tša Bodumedi
Molato wa Bijoe Emmanuel v. State of Kerala e bile o mogolo kudu ka gore o kgonthišeditše gore ga go na motho yo a ka gapeletšwago ke molao go dira selo seo se thulanago le ditumelo tša gagwe. Ka ge go tsebega gore ditokelo tša motheo di lekanyeditšwe go ya ka mokgwa wo setšhaba se bopegilego ka gona, boitshwaro le maemo a tša maphelo, Kgoro e ile ya lekanyetša matla a Mmušo a go nea badudi ba naga ya wona dithibelo tšeo di sa thewago molaong le tšeo di sa kwagalego. Phetho ya kgoro e itše: “Go gapeletša morutwana yo mongwe le yo mongwe go opela Koša ya Setšhaba le ge a thibelwa ke ditumelo tša bodumedi bja gagwe . . . ruri go tloga go thulana le ditokelo tšeo di kgonthišeditšwego ke Art. 19(1)(a) le Art. 25(1) [tša Molaotheo wa Naga ya India].”
Phetho ye e šireletša ditokologo tšeo di thekgwago ke molaotheo wa naga go dihlotswana tše nyenyane tša bodumedi. Kgoro e okeditše gape ka gore: “Mmušo wo o kgethilwego ke batho o bewa tekong ka bokgoni bja wona bja go lemoga le sehlotswana se senyenyane seo se thekgwago ke Molaotheo wa Naga.” Justice Reddy o okeditše ka gore: “Gore pono ya motho ke efe ga go bohlokwa. Ge e ba motho a sa dumele go dira selo se itšego ka baka la ditumelo tša gagwe goba letswalo la gagwe gona se se šireletšwa ke Art. 25 [ya Molaotheo wa Naga].”
“Setšo sa rena se ruta go amogela batho ba mehuta ka moka; filosofi ya rena le yona e bolela gore re amogele batho ba mehuta ka moka; molaotheo wa naga ya rena o thekga taba ya go amogela batho ba mehuta ka moka; ka gona a re se senyeng taba ye.”—Justice O. Chinnappa Reddy
Kamoo Phetho ye e Kgomilego Setšhaba
Molato wa Bijoe Emmanuel v. State of Kerala o ile wa phatlalatšwa le go bolelwa kudu palamenteng. Phetho ye ke karolo ya lenaneo la thuto leo le rutwago dikolong tša molao ge go ithutwa ka molaotheo wa naga. Go sa dutšwe go bolelwa ka phetho ye dipukung tša molao le dikuranteng e le taba ya go tuma le yeo e ketekwago le gore molato wo o beile mohlala wa gore naga ya India e swanetše go hlompha ditokelo tša batho. Phetho ye e kgathile tema e kgolo tabeng ya go lemoga tokologo ya bodumedi setšhabeng seo se na go le batho ba ditšo le ditlogo tše fapafapanego. Phetho ye e ile ya šireletša tokologo ya polelo kua India ge e be e sa tšeelwe godimo.
Go Šireletša Tokelo ya Molaotheo wa Naga go Hola Bohle
Nakong ye lapa la ga Emmanuel le be le dutše le kgotleletše go kwerwa, go gatelelwa ke bahlankedi ba mmušo le go tšhošetšwa ka go bolawa, eupša go sa šetšwe tše ka moka ga se ba ka itsholela go ema ba tiile tumelong ya bona. Bindu, e lego morwedi wa Mna. Emmanuel ga bjale o nyetšwe e bile o na le bana ba gagwe, o bolela gore: “Ke ile ka makala ge ke be ke kopana le ramolao yoo a ilego a ithuta ka molato wa ka sekolong sa molao. O ile a bolela gore o leboga ka mokgwa woo Dihlatse di ilego tša lwela ditokelo tša batho ka gona.”
V. J. Emmanuel o hlalosa gore: “Malobanyana mo ke ile ka kopana le Justice K. T. Thomas, yoo e kilego ya ba moahlodi wa Kgorokgolo ya Tsheko ya Boipiletšo. Ge a ekwa gore ke nna tatago bana ba bararo bao ba ilego ba ba molatong wa go opela koša ya setšhaba, o ile a ntebogiša gomme a mpotša gore ka mehla ge a hwetša sebaka sa go bolela sebokeng sa boramelao, o dula a bolela ka molato wa koša ya setšhaba, ka ge a re o bona molato wo e ile ya ba phenyo e kgolo ya go lwela ditokelo tša batho.”
Mo e ka bago mengwaga e 30 ka morago ga phetho ya molato wa Bijoe Emmanuel v. State of Kerala, phenyo ye e lebelelwa e le kokwane ya tokologo ya polelo kua India. Dihlatse tša Jehofa di thabetše gore di tšere karolo tabeng ya ditokologo tšeo di thekgwago ke molaotheo wa naga bakeng sa badudi ka moka ba India.
Ithute ka mo go oketšegilego
Ke ka Baka La’ng Dihlatse tša Jehofa di sa Tšee Lehlakore Dipolotiking?
Na di bea tšhireletšego ya setšhaba kotsing?


text:
Na Dihlatse tša Jehofa di Dumela Testamenteng ya Kgale?
Ee. Dihlatse tša Jehofa di dumela gore Beibele ka moka e ‘buduletšwe ke Modimo gomme e a hola.’ (2 Timotheo 3:16) Seo se akaretša Testamente ya Kgale le Testamente e Mpsha, go etša ge gantši di bitšwa bjalo. Gantši Dihlatse tša Jehofa di bitša dikarolo tšeo tša Beibele gore ke Mangwalo a Seheberu le Mangwalo a Bakriste a Segerika. Ka tsela ye, re phema go fetišetša kgopolo ya gore dikarolo tše dingwe tša ka Beibeleng di fetilwe ke nako goba ga di bohlokwa.
Ke ka baka la’ng Bakriste ba swanetše go bala Testamente ya Kgale le Testamente e Mpsha?
Moapostola wa Mokriste e lego Paulo o ile a budulelwa ke Modimo go ngwala gore: “Dilo tšohle tšeo di ilego tša ngwalwa e sa le pele di ile tša ngwalelwa go re ruta.” (Baroma 15:4) Ka gona, re hwetša tsebišo e bohlokwa go tšwa Mangwalong a Seheberu. Magareng ga dilo tše dingwe, a re botša dipego tše bohlokwa tša histori le keletšo e holago.
Dipego tše bohlokwa tša histori. Mangwalo a Seheberu a akaretša pego ka botlalo ya mabapi le tlholo le go wela ga batho sebeng. Ka ntle le tsebišo yeo, re be re tla hloka dikarabo tše di kgotsofatšago tša dipotšišo tše bjalo ka: Re tšwa kae? Ke ka baka la’ng batho ba ehwa? (Genesi 2:7, 17) Go oketša moo, Mangwalo a Seheberu a re botša ka ditirišano tša Jehofa Modimo le batho bao ba thabilego le ba nago le ditlhohlo tša go swana le tša rena.—Jakobo 5:17.
Keletšo e holago. Dipuku tša Beibele tša Diema le Mmoledi, tšeo e lego karolo ya Mangwalo a Seheberu, di re swaretše bohlale bjoo bo sa fetwego ke nako. Di re eletša kamoo re ka thabelago bophelo bja lapa (Diema 15:17), kamoo re ka bago le pono e lekalekanego ka mošomo wa boiphedišo (Diema 10:4; Mmoledi 4:6) le kamoo bafsa ba ka dirišago bofsa bja bona ka tsela yeo e ka ba tlišetšago lethabo (Mmoledi 11:9–12:1).
Go feta moo, re ka holwa ke go ithuta Molao wa Moshe ka ge o begilwe ka go Torah (dipuku tše hlano tša mathomo tša Beibele). Gaešita le ge Molao woo o sa tlame Bakriste, o swere melao e bohlokwa ya motheo yeo e ka re thušago gore re ipshine ka bophelo.—Lefitiko 19:18; Doiteronomio 6:5-7.
Ithute ka mo go oketšegilego
O Swanetše go Dira’ng Gore o Kwešiše Beibele?
Go sa šetšwe setlogo sa gago, o ka kgona go kwešiša molaetša wa Modimo wo o lego ka Mangwalong a Makgethwa.


text:
BAFSA BA A BOTŠIŠA
Tlholo Goba Tlhagelelo?—Karolo 4: Nka Hlalosa Bjang Tumelo ya ka ka Tlholo?
O dumela tlholo, eupša o dikadika go bolela ka yona le ba bangwe ge o le sekolong. Mohlomongwe dipuku tša gago tša sekolo di dumelelana le tlhagelelo gomme o tshwenyegile ka gore barutiši le barutwanagotee le wena ba tla dira metlae ka wena. O ka bolela bjang ka kgodišego le go kgona go hlalosa seo o se dumelago ka tlholo?
O ka kgona!
Seo o ka se naganago: ‘Ga ke bohlale kudu mo nka kgonago go bolela ka thutamahlale le go boledišana le ba bangwe ka tlhagelelo.’ Ye ke tsela yeo Danielle a ilego a ikwa ka yona ka nako e nngwe. O oketša ka gore: “Ke be ke hloile taba ya go fapana ka dikgopolo le morutiši wa ka le barutwanagotee le nna.” Diana le yena o dumela ka gore: “Ke be ke gakanega kudu ge ba ngangišana gomme ba diriša mantšu a boima a thutamahlale.”
Lega go le bjalo, maikemišetšo a gago ga se go fo fenya dingangišano. Le gona ditaba tše dibotse ke gore ga go hlokege gore o be bohlale kudu le go tseba thutamahlale gore o kgone go hlalosa ka mo go kwagalago gore dilo ka moka di bopilwe.
Keletšo: Diriša tlhaloso e bohlale yeo e hwetšwago ka Beibeleng go Baheberu 3:4 e rego: “Ntlo e nngwe le e nngwe e agwa ke motho, eupša yo a agilego dilo ka moka ke Modimo.”
Kgarebe yeo e bitšwago Carol ge e nea mabaka ka mangwalo e diriša molao wo wa motheo wa Baheberu 3:4 e re: “Ipone ka leihlo la kgopolo o sepela sethokgweng seo se raraganego. Ga go na le leswao la gore go na le batho moo. Ke moka ge o lebelela fase o bona toothpick. Ke eng seo se ka tlago monaganong wa gago? Batho ba bantši ba ka re: ‘Go na le motho yo a fetilego moo.’ Ge e ba selo se senyenyane sa go se re selo go swana le toothpick se ka hlatsela go ba gona ga batho, go thwe’ng ka legohle le tšohle tšeo di lego go lona?”
Ge yo mongwe a re: “Ge e ba tlholo e le selo sa therešo, gona ke mang a bopilego Mmopi?”
O ka araba ka gore: “Taba ya gore ga re kwešiše ditaba ka moka ka Mmopi ga e re gore ga a gona. Ka mohlala, o ka ba o sa tsebe histori ya motho yo a hlamilego selefouno ya gago, eupša o dumela ka mo go feletšego gore e hlamilwe ke motho yo a itšego, na ga go bjalo? [Dumelela karabo.] Go na le mo gontši mo re ka ithutago ka Mmopi. Ge e ba o ka rata go tseba, nka thabela go go botša seo ke ithutilego sona ka yena.”
Dula o itokišitše
Beibele e bolela gore o swanetše go dula o “loketše go ikemela pele ga yo mongwe le yo mongwe yo a nyakago lebaka la kholofelo e lego go lena, eupša le dira bjalo ka moya o boleta le ka tlhompho e tseneletšego.” (1 Petro 3:15) Ka gona, ela hloko dintlha tše pedi—seo o se bolelago le kamoo o se bolelago ka gona.
Seo o se bolelago. Lerato la gago go Modimo le bohlokwa, ka gona le ka go hlohleletša go bolela ka yena. Eupša go fo bolela gore o rata Modimo e ka se be mo go lekanego go kgodiša batho gore Modimo ke yena Mmopi wa dilo ka moka. Go kaone go diriša mehlala ya dilo tša tlhago go bontšha gore go a kwagala go dumela tlholo.
Kamoo o se bolelago ka gona. Bolela ka go ikholofela, eupša o se ke wa bontšha lenyatšo le go tšeela dikgopolo tša ba bangwe fase. Batho ba ka theetša pono ya gago ge o bolela ka hlompho ka ditumelo tša bona le go amogela gore ba na le tokelo ya go itirela diphetho.
“Ke nagana gore go bohlokwa go se bolele ka tsela ya go gegea le go se itire yo a tsebago kudu. Poledišano e ka se atlege ge e ba o ka bolela ka lenyatšo le go tšeela ba bangwe fase.”—Elaine.
Dilo tšeo di ka go thušago go hlalosa tumelo ya gago
Mofsa yo a bitšwago Alicia o re: “Ge e ba re sa lokišetša, re ka fo nyaka go homola e le gore re se segwe ke batho.” Ka ge Alicia a bontšhitše, go lokišetša e sa le pele go bohlokwa gore o tle o atlege. Jenna o bolela gore: “Ke ikwa ke lokologile kudu go bolela ka tlholo ge ke na le mohlala o bonolo le wo o lokišeditšwego gabotse wo nka o dirišago go thekga tumelo ya ka ka tlholo.”
Re ka hwetša kae mehlala e bjalo? Bafsa ba bantši ba atlegile ka go diriša dilo tše di latelago:
Na Dilo tše di Phelago di Bopilwe?
The Origin of Life—Five Questions Worth Asking
The Wonders of Creation Reveal God’s Glory (bidio)
Lelokelelo la dihlogo tšeo di rego: “Na di Hlamilwe?” tšeo di tšwelelago go makasine wa Phafoga! (ngwala mantšu a rego: “Na di Hlamilwe” [o akaretše ditsebjana] lepokisaneng la nyaka go BOKGOBAPUKU BJA INTHANETENG.)
Diriša BOKGOBAPUKU BJA INTHANETENG go dira nyakišišo e oketšegilego.
O ka hwetša thušo gape ka go hlahloba dihlogo tše di fetilego tša lelokelelo la dihlogo tša “Tlholo goba Tlhagelelo?”
Karolo 2: Ke ka Baka La’ng re Swanetše go Belaela Tlhagelelo?
Keletšo: Kgetha mehlala yeo e go kgodišago. Go tla ba bonolo go e gopola, gomme o tla kgona go bolela ka yona o kgodišegile. Itlwaetše tsela yeo o tlago go hlalosa tumelo ya gago ka yona.
Go dula o itokišeleditše go lwela ditumelo tša gago go swana le go itokišeletša go fetoga ga boemo bja leratadima
Ithute ka mo go oketšegilego
“Ke Kgodišegile Gore Bophelo bo Hlamilwe ke Modimo”
Bala gore ke ka baka la’ng rathutamahlale yo mongwe a fetotše pono ya gagwe ka Beibele, tlhagelelo le mathomo a bophelo.


text:
Dipotšišo tša Beibele di a Arabja
Ke ka baka la’ng re swanetše go rapela?
Jehofa Modimo o nyaka gore re ikwe re lokologile go bolela le yena ka mehla ka dilo tšeo di re tshwenyago. (Luka 18:1-7) O a re theetša ka gore o a re kgahlegela. Ka ge Tatago rena wa legodimong a re laletša ka botho gore re bolele le yena ka thapelo, na e ka ba gabohlale go gana taletšo e bjalo?—Bala Bafilipi 4:6.
Thapelo ga se feela tsela ya go kgopela thušo. Go e na le moo, thapelo e re thuša go batamela go Modimo. (Psalme 8:3, 4) Ge ka mehla re botša Modimo kamoo re ikwago ka gona, re aga segwera sa kgauswiuswi le yena.—Bala Jakobo 4:8.
Re swanetše go rapela bjang?
Ge re rapela, Modimo ga a nyake re diriša mantšu a bomponeng goba go bušeletša dithapelo tšeo di swerwego ka hlogo. Ga go nyakege gore re eme goba go dula ka tsela e itšego ge re rapela. Jehofa o re laletša gore re rapele go tšwa pelong. (Mateo 6:7) Ka mohlala, Isiraeleng ya bogologolo, Hanna o ile a rapela ka bothata bja ka lapeng bjo bo bego bo mo kweša bohloko. Ka morago, ge bohloko bja gagwe bo fetogile lethabo, o ile a leboga Modimo ka thapelo e tšwago pelong.—Bala 1 Samuele 1:10, 12, 13, 26, 27; 2:1.
A tokelo e kgahlišago gakaakaa yeo re nago le yona! Re ka botša Mmopi wa rena sohle seo se re tshwenyago. Re ka buša ra mo tumiša le go mo leboga ka tšeo a re direlago tšona. Ka kgonthe ga se ra swanela go hlokomologa tokelo ye e bohlokwa yeo re nago le yona.—Bala Psalme 145:14-16.
Ithute ka mo go oketšegilego
Batamela Kgaufsi le Modimo ka Thapelo
Na Modimo o a go theetša ge o rapela? Go araba potšišo ye, o swanetše go kwešiša seo Beibele e se rutago ka thapelo.


text:
Kgaolo 112: Sekepe Seo se Robegilego Sehlakahlakeng
BONA! Sekepe se se kotsing. Se pšhatlagana ka diripana! Na o a ba bona batho bao ba itahletšego ka mo meetseng? Ba bangwe ba šetše ba le kgauswi le go fihla lebopong. Na yo ke Paulo? Anke re bone seo se bego se mo diragalela.
Gopola gore e be e šetše e le nywaga e mebedi Paulo e le mogolegwa Kesarea. Ke moka yena le bagolegwa ba bangwe ba ile ba nametšwa sekepe ba išwa Roma. Ge ba feta kgauswi le sehlakahlaka sa Kereta, ba gahlana le phefo e matla. Phefo yeo e be e tšutla ka matla moo banna bao ba bego ba palelwa ke go sepediša sekepe. Ba be ba sa kgone go bona letšatši mosegare goba dinaledi bošego. Mafelelong ka morago ga matšatši a mantši, batho ka moka bao ba bego ba le ka sekepeng se ba ile ba felelwa ke kholofelo ya gore ba tla phologa.
Ke moka Paulo a ema gomme a re: ‘Ga go le o tee wa lena yo a tlago go hwa; go tla senyega sekepe feela. Gobane bošegong bja maabane morongwa wa Modimo o tlile go nna a re: “Paulo, o se ke wa boifa! O swanetše go ema pele ga Kesara mmuši wa Roma. Le gona Modimo o tla phološa bohle bao ba nametšego sekepe le wena.”’
Mo e ka bago bošegogare letšatšing la bo-14 ka morago ga ge phefo e thomile go tšutla, basesiši ba sekepe ba lemoga gore meetse ga a sa iša fase kudu. Ka ge ba be ba boifa gore sekepe se ka thula maswika leswiswing, ba lahlela ditšhipi tša go se emiša ka meetseng. Mesong e latelago ba bona lebopo. Ba phetha ka gore ba leke go iša sekepe se moo.
Ge ba batamela lebopo, sekepe sa thula mokgobo wa lešabašaba gomme sa tanywa. Ke moka maphoto a se itia gomme sa thoma go pšhatlagana ka diripana. Molaodi wa madira a re: ‘Lena ka moka bao le kgonago go rutha, itahleleng pele ka lewatleng gomme le lebe lebopong. Lena ba bangwe ba lateleng gomme le tšee diripana tša sekepe le itshwareletše ka tšona.’ Ba ile ba dira sona seo. Ka tsela ye, batho ka moka ba 276 bao ba bego ba le ka sekepeng se ba fihla lebopong ba sa phela, go etša ge morongwa a be a holofeditše.
Sehlakahlaka se se be se bitšwa Melite. Batho ba mo ba be ba lokile kudu gomme ba ile ba hlokomela batho bao ba bego ba nametše sekepe se. Ge boemo bja leratadima bo kaonefala, Paulo a nametšwa sekepe se sengwe gomme a išwa Roma.
Ditiro 27:1-44; 28:1-14.
Dipotšišo
- Go ile gwa direga’ng ka sekepe seo Paulo a bego a se nametše ge se be se feta kgauswi le sehlakahlaka sa Kereta?
- Ke’ng seo Paulo a ilego a se botša bao ba bego ba le ka sekepeng?
- Go tlile bjang gore sekepe se pšhatlagane ka diripana?
- Ke ditaelo dife tšeo molaodi wa madira yo a bego a hlokometše bagolegwa a ilego a di nea, gomme ke batho ba bakae bao ba ilego ba fihla lebopong ba sa phela?
- Sehlakahlaka seo ba fihletšego go sona se be se bitšwa’ng, gona Paulo o ile a diragalelwa ke eng ge boemo bja leratadima bo kaonefala?
Dipotšišo tša tlaleletšo
- Bala Ditiro 27:1-44.
Go kgodišega ga rena ka go nepagala ga pego ya Beibele go tiišwa bjang ge re bala pego ya leeto la Paulo la ka lewatleng la go ya Roma? (Dit. 27:16-19, 27-32; Luka 1:3; 2 Tim. 3:16, 17)
- Bala Ditiro 28:1-14.
Ge e ba badudi ba Melite ba baheitene ba ile ba tutueletšega go swara moapostola Paulo le batho bao a bego a sepela le bona ge ba be ba robegetšwe ke sekepe ka “botho bjo bo fetago bjo bo tlwaelegilego,” Bakriste ba swanetše go tutueletšega go bontšha’ng le gona ka tsela efe? (Dit. 28:1, 2; Baheb. 13:1, 2; 1 Pet. 4:9)
Ithute ka mo go oketšegilego
Karata ya Beibele ya Paulo
Paulo o be a iphediša ka’ng bodireding bja gagwe? Bala karata ye ya Beibele gore o hwetše karabo.